title: Fernando Scherer

text: Fernando de Queiroz Scherer (s. 6. lokakuuta 1974 Florianópolis) on entinen brasilialainen uimari, joka voitti pronssimitalin 50 metrin vapaauinnissa kesäolympialaisissa 1996, Atlantassa. Neljä vuotta myöhemmin, Sydneyssä 2000 Scherer voitti 4x100 metrin vapaauintiviestissä pronssia.


title: Fernando Scherer

text: Hänen ensimmäinen arvokisavoittonsa tuli lyhyen radan MM-kilpailuista 1993, missä hän voitti 100 metrin vapaauinnin. Hän sai kotimaassaan lempinimen "Xuxa", ja hänen valittiin Brasilian vuoden urheilijaksi vuonna 1995, voitettuaan kaksi kultamitalia lyhyen radan MM-kilpailuista 1995, jotka järjestettiin Rio de Janeirossa.


title: Star Wreck II: The Old Shit

text:
Star Wreck II: The Old Shit on Samuli Torssosen luoman Star Wreck -elokuvasarjan toinen osa. Se on tehty vuonna 1994 Toisin kuin ensimmäisessä osassa, alukset ovat 2D-animaation sijaan kolmiulotteisia, ja myös aluksen sisätilat ovat osittain kolmiulotteisia.
Kapteeni James B. Pirk lähetetään kaukaiseen sektoriin tehtävänään tuhota kaikki vastaan osuvat viholliset. Vaikka tehtävä on todella yksinkertainen, hän ei kuitenkaan onnistu siinä. Loppujen lopuksi hänen aluksensa räjähtää.


title: Tommy Mansikka-aho

text: Tommy Mansikka-aho (s. 1970) on suomalainen pop- ja folk-muusikko. Hän soittaa kitaraa, didgeridoota ja munniharppua. Mansikka-aho soitti folk-yhtye Gjallarhornissa slideridoo-mallista didgeridoota vuosina 1996–2004. Edea-yhtyeen jäsenenä hän edusti Suomea Eurovision laulukilpailuissa 1998.


title: Komusuojus

text: Komusuojus on ajoneuvoon tai työkoneeseen asennettu suojakatos, joka suojaa kuljettajaa tai työntekijää kalliotilan katosta ja seinistä irtoavilta lohkareilta ja kiviltä. Komusuojuksena voi toimia myös turvaohjaamo, joka kestää paitsi komujen putoamisen myös koneen kaatumisen.


title: Komusuojus

text: Komusuojus suojaa koneen työliikkeiden ohjaukseen käytetyn käyttöpaikan ja yleensä myös koneen ohjaamiseen käytetyn ohjaustilan. Suojusta tarvitaan kuormausajoneuvoissa, peränporaus-, rikotus-, pultitus-, ruiskubetonointi- ja rusnausjumboissa sekä erilaisissa työalustoissa. Louheenkuljetusajoneuvoissa kuljettajan suojana on yleensä suojakatos, jona toimii lavan etureunan jatke.


title: Komusuojus

text: Suojakatokselle asetetut lujuus- ja muut vaatimukset on esitelty standardissa SFS 4986.


title: Gustav Thöni

text: Gustavo ”Gustav” Thöni (s. 28. helmikuuta 1951 Trafoi, Italia) on italialainen uransa lopettanut alppihiihtäjä.


title: Gustav Thöni

text: Hän voitti olympiakultaa suurpujottelussa vuonna 1972 ja hopeaa pujottelussa vuosina 1972 ja 1976. Thöni voitti maailmanmestaruuden pujottelussa ja suurpujottelussa vuonna 1974 sekä alppiyhdistetyssä vuosina 1972 ja 1976.


title: Gustav Thöni

text: Maailmancupin kokonaiskilpailun Thöni voitti neljä kertaa vuosina 1971-73 ja 1975. Suurpujottelucupin hän voitti kolme kertaa ja pujottelucupin kahdesti. Hänellä on yhteensä 24 osakilpailuvoittoa.


title: Gustav Thöni

text: Gustav Thönin serkku Roland Thöni saavutti olympiapronssia pujottelussa vuonna 1972.


title: Kalanruoka

text: Kalanruoka on ruokaa, jota käytetään akvaariokalojen ruokkimiseen. Kalanruoka ripotellaan akvaarioon, ja kalat syövät sen veden pinnalta tai antavat sen painua pohjaan.


title: Kalanruoka

text: Kalanruoka on useimmiten kuivamuodossa eli hiutaleruokana, joka kostuessaan tulee niin pehmeäksi, että kalat kykenevät syömään sen. Hiutaleiden lisäksi kalojen kuivaruoasta on pakattu useita erilaisia muotoja. Esimerkiksi pohjakaloille, kuten monneille, annetaan pohjalle putoavia tabletteja tai pellettejä. On olemassa myös tabletteja, jotka kiinnitetään keskikerroksen kaloja varten akvaarion lasiin. Pinta- ja keskikerroksen kalat syövät hiutaleita, jotka jäävät kellumaan pinnalle ja vajoavat hyvin hitaasti pohjalle. Kuivaruoan ravintosisältö on heikompi kuin elävän tai pakastetun, mistä johtuen kaloille valmistetaan myös vitamiini- ja hivenainekäsiteltyjä teollisia valmisruokia. Pitkiin poissaoloaikoihin on keksitty erillinen lomaruoka. Lomaruoka on joko kuutio, joka pudotetaan pohjalle, tai kuutio, joka kelluu pinnalla. On myös lomatabletteja kaloille. Lomatableteista irtoaa ruokaa pikkuhiljaa, ja kala löytää irronneen ruokapalan. Pakkauksissa lukee aina, kuinka paljon lomaruokaa kuuluu laittaa akvaarioon. Lomaruokaa ei saa myöskään laittaa liikaa, sillä se pilaa veden liiallisella määrällä.


title: Kalanruoka

text: Monet akvaariokalat syövät myös tuoreruokaa, kuten hyönteisiä ja kasviksia. Tuoreruoan vaaroja ovat mahdolliset taudinaiheuttajat ja syömättä jääneiden kasvisten pilaantuminen akvaariossa. Eläinpitoista ruokaa myydään usein pakastettuna. Niitä myydään yleensä tieteellisellä tai englanninkielisellä nimellä. Tällaisia eläinlajeja ovat seuraavat:


title: Kalanruoka

text: Kasvilajeista suositaan ainakin seuraavia:


title: Samuli Kosminen

text: Samuli Kosminen, (ent. "Koskinen", s. 1974) on rumpali ja perkussionisti. Hän on opiskellut Helsingin Pop & Jazz Konservatoriossa. Edean jäsenenä hän edusti Suomea kappaleella "Aava" Eurovision laulukilpailussa 1998.


title: Samuli Kosminen

text: Kosminen soitti rumpuja, perkussiota Sami Saaren kolmella ensimmäisellä levyllä "Do Re Mi" (1997), "Sam The Man" (1998) ja "Turisti" (2002). Lisäksi hän tuotti, sovitti, sämplasi, ohjelmoi ja soitti perkussiot Abdissa Assefan kanssa ensilevyn singlen "Sen luonteinen mies" viidakkoversiossa. Kosminen kiersi vuosia Sami Saaren & Cosmosonic kokoonpanon rumpalina.


title: Samuli Kosminen

text: Kosminen soitti Aki Sirkesalon & Lemmenjättiläisten keikkakokoonpanossa perinteisiä ja sähköisiä perkussioita. Hän soitti rumpuja & perkussioita kolmella ensimmäisellä levyllä "Mielenrauhaa" (1995), "Aika" (1996) ja "Kissanelämää" (1998). Kimmo Pohjonen Klusterissa hän sämpläsi Kimmo Pohjosen haitarinsoittoa. Kosminen oli mukana myös Pohjosen Kalmukissa.


title: Samuli Kosminen

text: Nykyään Kosminen vaikuttaa muun muassa islantilaisessa Múm-yhtyeessä ja soitti kesällä 2018 Björkin kolmella keikalla Manu Delagon sijaisena samaan aikaan kun hän tekee Pekka Kuusiston kanssa musiikkia televisiosarjaan "Muumilaakso (televisiosarja)"


title: Samuli Kosminen

text: Kosminen on naimisissa näyttelijä-laulaja Ona Kamun kanssa.


title: Jyrki Seppä

text: Jyrki Seppä (s. 14. marraskuuta 1961 Tampere) on suomalainen jääkiekkopuolustaja.


title: Jyrki Seppä

text: Seppä aloitti pääsarjauransa Ilveksessä kaudella 1979–1980. Ilveksen liigajoukkueen mukana Seppä oli kaksi kautta, jonka jälkeen siirtyi Jokereihin. Ilveksen joukkueessa Seppä pelasi pääsääntöisesti Kari Heikkilän pakkiparina. Jokereista Seppä matkasi Pohjois-Amerikkaan, josta palasi kahden kauden jälkeen HPK:n divisioonajoukkueeseen.


title: Jyrki Seppä

text: Sepän varasi NHL:ään Winnipeg Jets kaikkiaan 43:ntena varauksena (kolmannella varauskierroksella). Hän pelasi yhden kauden Winnipegin riveissä NHL:ssä kaudella 1983–1984 ja kaksi kautta AHL:ssa Sherbroke Jets -joukkueen riveissä. NHL-pestinsä aikana hän pelasi 13 ottelussa ja teki kaksi syöttöpistettä ja kärsi kuusi jäähyminuuttia.


title: Jyrki Seppä

text: Kausi 1985–1986 Helsingin Jokereissa jäi Sepän uran viimeiseksi hänen loukattuaan polvensa Jokerien ja Tapparan välisessä ottelussa. Hän pelasi vielä kauden loppuun polvituen kanssa mutta päätyi sitten lopettamaan uransa. Yhteensä Seppä pelasi liigassa 127 runkosarja- ja 2 pudotuspeliottelua. Pisteitä hänelle kertyi runkosarjassa 12+13.


title: Jyrki Seppä

text: Jääkiekkouran jälkeen Sepästä piti tulla juristi, mutta perheenlisäys ja muutto Savonlinnaan keskeyttivät opinnot. Nykyisin Seppä pyörittää Savonlinnassa biotekniikka-alan yritystä, Herttuala Oy:ta, joka tuottaa lampailla veriplasmaa lääketeollisuuden tarpeisiin.


title: Hilma (kirjasarja)

text: Hilma on Timo Parvelan kirjoittama kirjasarja. Kirjat kertovat 7-vuotiaasta Hilmasta. Ensimmäisen kirjan on kuvittanut Markus Majaluoma ja kaksi seuraavaa on kuvittanut Kristiina Louhi.Hilma on kirjan päähenkilö. Hilmalla on oranssi tukka ja hän on kaikin tavoin sievä pieni tyttö. Ensimmäisessä kirjassa Hilma miettii itselleen hyvää eläintä syntymäpäivälahjaksi ja päätyy kaikkien erikoistenkin eläinten kautta koiraan, jolle äiti ja isä ovat rakentaneet jo valmiiksi kopin. Pian syntymäpäivän jälkeen Hilma aloittaa koulun. Toisessa kirjassa Hilma elää vallattoman koiransa kanssa, mutta hän haluaa keksiä harrastuksen. Lopulta Hilma päättää ryhtyä soittamaan selloa.


title: Hilma (kirjasarja)

text: Lauri on Hilman pikkuveli, joka jakaa Hilman kanssa huoneen ja nukkuu sen toisessa päässä. Lauri on tavallinen pikkupoika ja on mukana Hilman kanssa. Lauri päätti ruveta Hilman lemmikiksi, mutta lopulta Hilma hermostui.


title: Hilma (kirjasarja)

text: Muru on Hilman koira, jonka Hilma lopulta sai syntymäpäivälahjaksi. Muru tuotiin Hilman vuoteelle aikaisin aamulla ja Hilma esitti nukkuvansa. Muru esiintyi ensimmäisessä kirjassa pienenä koiranpentuna, joka pissii matolle, möyrii rapakoissa ja nukkuu paljon. Hilman ensimmäisenä koulupäivänä Muru menee Hilman reppuun, koska haluaa tulla mukaan. Seuraavassa kirjassa Muru on aika villi nuori koira, jota kiinnostaa kaikki. Se vie tavaroita ja hajottaa mm. vaarin tossun. Muru ei halua mennä Hilman ja Laurin rakentamaa agilityrataa. Lopulta Muru saadaan käyttäytymään siivommin, kun Hilman äiti vie sen koirakouluun.


title: Kai Ekholm

text: Kai Rauno Ekholm (s. 15. lokakuuta 1953 Salo) oli Kansalliskirjaston ylikirjastonhoitaja vuoteen 2018 saakka.


title: Kai Ekholm

text: Ekholm valmistui humanististen tieteiden kandidaatiksi 1975 ja filosofian kandidaatiksi 1978 Tampereen yliopistosta. Vuonna 1985 hän valmistui lisensiaatiksi ja väitteli tohtoriksi Oulun yliopistosta 2000. Ekholmin väitöskirjan aiheena olivat kielletyt kirjat yleisissä kirjastoissa 1944–1946.


title: Kai Ekholm

text: Vuoteen 1996 Ekholm työskenteli lehtorina Tampereen yliopistossa. Hän oli Jyväskylän yliopiston kirjaston ylikirjastonhoitaja vuosina 1996–2001, Helsingin yliopiston kirjaston ylikirjastonhoitaja 2001–2006 ja Kansalliskirjaston ylikirjastonhoitaja 2006–2018. Vuodesta 2000 Ekholm on ollut Oulun yliopiston tiedon saatavuuden dosentti.


title: Kai Ekholm

text: Ekholmille myönnettiin professorin arvonimi vuonna 2006. Hänelle on myönnetty myös Valkoisen Ruusun 1. luokan ritarimerkki vuonna 2011 ja Suomen Leijonan komentajamerkki 2018.


title: Kai Ekholm

text: Ekholm toimi The International Federation of Library Associations and Institutions (IFLA) sananvapausjärjestö FAIFEn puheenjohtajana 2009–2013 sekä Conference of Directors of National Libraries (CDNL) puheenjohtajana 2015–2017. Ekholmin johtamalle monivuotiselle Tiellä sananvapauteen -hankkeelle myönnettiin tiedonjulkistamisen valtionpalkinto 2017.


title: Kai Ekholm

text: Hänelle myönnettiin Suomen PENin sananvapauspalkinto 2018.


title: Kigurai

text: Kigurai on japanilainen budokäsite, joka tarkoittaa pitkällisen harjoituksen mukanaan tuomaa, ulospäin voimakkaasti näyttäytyvää, arvokkuutta, vilpitöntä asennetta ja itseluottamusta. Se ilmentyy harjoittelijan koko olemuksessa, valmiusasennossa (kamae) ja toiminnassa. Eritoten Japanilaisten kamppailu- ja budolajien kata-harjoittelun katsotaan kehittävän "kigurai"ta.


title: Johannes Tinctoris

text: Johannes Tinctoris (n. 1435–1511) oli renessanssinajan flaamilainen säveltäjä ja musiikkiteoreetikko.


title: Johannes Tinctoris

text: Tinctoris opiskeli Orléansissa ja toimi siellä kuoromestarina. Hän saattoi johtaa myös kuoropoikia Chartresissa. Hän työskenteli Cambrain katedraalissa ja tunsi henkilökohtaisesti Guillaume Dufayn, mahdollisesti opiskelikin tämän johdolla. Tinctoris lähti vuonna 1472 Napoliin ja vietti suurimman osan loppuelämästään Italiassa.


title: Johannes Tinctoris

text: Tinctoris kirjoitti runsaasti musiikkiaiheisia tekstejä. Musiikkiteoreettisten tutkielmiensa ohella hän julkaisi myös musiikkitermien sanakirjan.


title: Johannes Tinctoris

text: Tinctoriksen säilyneeseen sävellystuotantoon kuuluu messuja, motetteja ja chansoneita. Hänen tiedetään toimineen elämänsä aikana lisäksi kirkonmiehenä, runoilijana, matemaatikkona, lakimiehenä sekä taidemaalarina.


title: Hilma ja täydellinen lemmikki

text: Hilma ja täydellinen lemmikki on vuonna 2004 ilmestynyt Hilma-kirja. Sen on kirjoittanut Timo Parvela ja kuvittanut Kristiina Louhi. Kirja kertoo Hilmasta, joka haluaa lemmikkieläimen ja hänen perheestään.


title: Inspiration (Yngwie Malmsteenin albumi)

text: Inspiration on Yngwie Malmsteenin vuonna 1996 julkaistu albumi, jolla on coverversioita muun muassa Kansasin, U.K:n, Deep Purplen, Rainbow’n ja Jimi Hendrixin kappaleista.


title: Hilma ja hyvä harrastus

text: Hilma ja hyvä harrastus on toinen Hilma-kirja. Se ilmestyi 2005, ja sen on kirjoittanut Timo Parvela ja kuvittanut Kristiina Louhi.


title: Kaarlo Enqvist-Atra

text: Karl Johan Enqvist (taiteilijanimi vuodesta 1906 Kaarlo Johannes Enqvist-Atra tai Kaarlo Atra) (18. kesäkuuta 1879 Kulju, Lempäälä – 22. heinäkuuta 1961 Helsinki) oli suomalainen kuvataiteilija ja kirjailija.


title: Kaarlo Enqvist-Atra

text: Kuljun kartanon myllärin perheeseen syntyneen Enqvist-Atran taiteelliset lahjat huomattiin jo ensimmäisinä kouluvuosina. Kun Kaarlo oli 12-vuotias, perhe muutti Tampereelle. Hän opiskeli Suomen Taideyhdistyksen piirustuskoulussa Turussa 1897–1899 ja Académie Julianissa Pariisissa 1900–1901 ja osallistui Suomen Taiteilijain näyttelyihin vuosina 1899–1907. Hänen taideopintojaan tukivat Kuljun kartanon omistaneet Palanderit sekä tamperelainen kultaseppä Kustaa Hiekka.


title: Kaarlo Enqvist-Atra

text: Tunnetuimmat Enqvist-Atran maalauksista ovat 1900–1902 maalatut Lempäälän kirkon alttaritaulut "Kristus Getsemanessa" ja "Kristus ja Maria Magdalena". Renessanssin mestareita ihaillut Atra maalasi nämä taulut Firenzessä Italiassa. Muu tuotanto koostui lähinnä muotokuvista ja maisemamaalauksista.


title: Kaarlo Enqvist-Atra

text: Enqvist-Atra julkaisi myös kirjoja ja näytelmiä ja oli sillä alalla 1900-luvun alussa melko tunnettu. Eino Leino kuvasi teoksessaan "Suomalaisen kirjallisuuden historia" häntä näin:


title: Kaarlo Enqvist-Atra

text: Atra kuvitti myös kirjoja, muun muassa oman "Laura"-nimisen romaaninsa sekä Toivo Tarvaksen kirjan "Legendoja". Musiikin alalla hän kirjoitti libreton Armas Launiksen oopperaan "Aslak Hetta".


title: Kaarlo Enqvist-Atra

text: Enqvist-Atra rakennutti 1903 jugend-tyylisen Tusculum-nimisen taiteilijahuvilan Lempäälän Hauralaan arkkitehti Gustav E. Aspin suunnitelmien mukaan ja vietti siellä joka vuosi ainakin kesäkuukaudet. Talo on säilynyt nykypäivään alkuperäisessä asussaan.


title: Ninian Smart

text: Ninian Smart (6. toukokuuta 1927 – 29. tammikuuta 2001) oli skotlantilainen uskontotieteilijä, jota kutsuttiin ”uskontotieteen isäksi”. Hän toimi englantilaisen Lancasterin yliopiston ja Kalifornian Santa Barbaran yliopistoissa.


title: Ninian Smart

text: Ninian Smart on tunnettu jaottelustaan, joka käsittää seitsemän uskontoja luonnehtivaa ulottuvuutta. Smartin mukaan nämä ovat:Ninian Smartin mukaan nämä ulottuvuudet tavataan pääsääntöisesti eri uskonnoissa ja ne kaikki tulisi ottaa huomioon, jotta uskonnollisuutta voitaisiin ymmärtää kokonaisuudessaan. Smartin ulottuvuudet laajentavat Glockin ja Stark kuuluisaa jaottelua


title: WhatPulse

text: WhatPulse on Internetistä ilmaiseksi ladattava tietokoneohjelma, joka ottaa talteen tietokoneen hiiren napin näpäytyksien ja näppäimistön painalluksien määrät sekä hiiren liikkumispituuden maileina, kilometreinä tai metreinä. Nämä tiedot voi lähettää WhatPulsen verkkosivuille, jossa ne pysyvät tallessa ja jossa niitä voi omalla käyttäjätunnuksellaan tarkastella. Ohjelma valmistui vuonna 2003. Tietyt virustorjuntaohjelmat saattavat tulkita ohjelman haitalliseksi juuri ohjelman toiminnan takia.


title: WhatPulse

text: 22. joulukuuta vuonna 2012 WhatPulse siirtyi 2.0 versioon jolloin hiiren liikkumispituuden mittaus jäi pois. Tilalle ohjelmistoon lisättiin datan-siirtoa, tietokoneen päällä oloaikaa sekä myös käytettävien sovellusten seuranta. Jokaiselle tietokoneessa käytettävälle sovellukselle on saatavilla tiedot näppäimistön painalluksista, hiiren klikkauksista, päällä oloajasta sekä sovelluksen käyttämästä data-liikenteestä tietoa. Näiden perusteella voi päätellä sekä seurata omaa käyttäytymistä koneella.


title: WhatPulse

text: Tammikuussa 2014 WhatPulsella oli n. 150 000 käyttäjää, 188 eri maasta ja jokainen päivä uusia käyttäjiä liittyy keskimäärin 143 henkilöä. Suomi on tilastoissa näppäinten painelussa 10., hiiren klikkailuissa 10., jäsen määrältä 11., datan siirrolta down 13./up 14. ja uptimen osalta 12. Aktiivisia jäseniä Suomesta löytyy 693 kappaletta.


title: WhatPulse

text: Ohjelmistoa yleisesti pidetään tietoturvan puolesta arvelluttavana tietoturvayrityksien mukaan, mutta suurin osa ihmisistä pitää silti ohjelmaa luotettavana käyttää. Myös "Isthewebsafe.com" sivustolla Whatpulsea pidetään turvallisena ohjelmana.


title: Gaspar Sanz

text: Gaspar Sanz (4. huhtikuuta 1640 – 1710) oli espanjalainen säveltäjä. Hän oli näkyvä hahmo maansa barokkimusiikissa ja on inspiroinut säveltäjiä myöhempinäkin aikakausina. Esimerkiksi Joaquín Rodrigon "Fantasía para un gentilhombren" neljä osaa pohjautuu Sanzin teokseen "Instrucción de música sobre la guitarra española".


title: Gaspar Sanz

text: Sanz syntyi Calandassa ja opiskeli Salamancan yliopistossa, jossa hän myöhemmin itse toimi musiikin professorina. Hän toimi myös urkurina ja kitaristina. Hänen uskotaan kuolleen Madridissa 1710.


title: Martina Moravcová

text: Martina Moravcová (s. 16. tammikuuta 1976 Piešťany) on slovakialainen uimari, joka teki kansainvälisen debyyttinsä vuonna 1991, jolloin hän edusti vielä Tšekkoslovakiaa. Hän on osallistunut uransa aikana viisiin olympialaisin, alkaen vuodesta 1992, jolloin hän oli vasta 16-vuotias. Hän asuu Yhdysvaltojen Dallasissa. Kesäolympialaisissa 2000 Moravcová voitti kaksi hopeaa, 100 metrin perhosuinnissa, ja 200 metrin vapaauinnissa. Hänet on valittu kuusi kertaa Slovakian vuoden urheilijaksi, lähtien vuodesta 1993.


title: Martina Moravcová

text: Moravcová on voittanut kolme hopeaa ja kaksi pronssia pitkän radan MM-kilpailuissa, hän on seitsemänkertainen maailmanmestari lyhyellä radalla, kolminkertainen Euroopan-mestari pitkällä radalla, ja 19-kertainen Euroopan-mestari lyhyellä radalla. Yhteensä hän on voittanut 67 mitalia kansainvälisissä arvokilpailuissa.


title: Mattia Vento

text: Mattia Vento (1735 – 22. marraskuuta 1776) oli italialainen barokkisäveltäjä.


title: Mattia Vento

text: Vento syntyi ja opiskeli Napolissa. Hän lähti vuonna 1763 Englantiin, jossa toimi säveltäjänä ja cembalonsoiton opettajana loppuelämänsä. Hän kuoli Lontoossa.


title: Mattia Vento

text: Vento saavutti sekä Italiassa että Englannissa menestystä oopperoillaan, joita olivat "Le deluse accortezze" (1756), "La finta semplice" (1759), "L'egiziana" (1763), "Leucippo e Zenocrita" (1764), "Demofoonte" (1765), "Sofonisba" (1766) ja "La conquista del Messico" (1767).


title: Mattia Vento

text: Venton koko tuotanto ei koostu oopperoista. Hän sävelsi vuosina 1764–1776 65 kosketinsoitinsonaattia ja toimi lisäksi kapellimestarina.


title: Marc Capdevila

text: Marc Capdevila Pons (s. 12. toukokuuta 1974 Vic, Katalonia) on entinen espanjalainen uimari. Hän edusti Espanjaa vuoden 1996 kesäolympialaisissa, joissa sijoittui 15:ksi 100 metrin rintauinnissa.


title: Gaston Maspero

text: Gaston Camille Charles Maspero (23. kesäkuuta 1846 Pariisi – 30. kesäkuuta 1916 Pariisi) oli ranskalainen egyptologi. Hän löysi muun muassa Ramses III:n pojan Penteweren. Hän on ollut tärkeä egyptologian uranuurtaja.


title: Time Odyssey

text: Time Odyssey on kitaristi Vinnie Mooren vuonna 1988 julkaisema toinen sooloalbumi.


title: Ulik

text: Ulik on Marvel-kustantamon sarjakuvissa esiintyvä superroisto, Asgardia asuttavien kivipeikkojen mahtavin soturi. Ulikin loivat Stan Lee ja Jack Kirby. Hahmon ensiesiintyminen tapahtui amerikkalaisen "Thor"-lehden numerossa 137 (helmikuu 1967). Ulik on pääasiallisesti Thorin vihollinen. Ulikin nimi saattaa olla peräisin hurrilaisesta mytologiasta, jossa esiintyy kivinen hirviö nimeltään Ullikummi.


title: Ulik

text: Ulik kuuluu kivipeikkojen rotuun, joka asuttaa Asgardin ulottuvuutta. Kuten kaikilla peikoilla, hänellä on myötäsyntyinen väkevä viha kaikkia asgardilaisia kohtaan. Asgardilaiset nimittäin olivat ajaneet aikoja sitten Odinin voimalla kaikenlaiset peikot maailmastaan ja pakottaneet väkivaltaisen rodun elämään syvällä maan alla.


title: Ulik

text: Rotunsa voimakkaampana jäsenenä Ulik on useimmiten lietsonut sotaa Asgardia ja sen asukkaita vastaan. Alussa kivipeikkojen kuningas Geirrodur käski Ulikin suorittamaan erinäisiä iskuja Asgardia vastaan (kuten varastamaan Thorin uru-metallista taotun mystisen vasaran), mutta myöhemmin Ulik onnistui kaappaamaan vallan Geirrodurilta.


title: Ulik

text: Myöhemmin Ulik on hyökännyt Thoria vastaan useita kertoja, mutta on myös joinakin aikoina tarvinnut ukkosenjumalan apua taistellessaan vihollisiaan vastaan (kuten Mefistoa). Ulik on myös vastuussa Thorin toisen kuolettavan vihollisen, Mangogin henkiinherätyksestä.


title: Ulik

text: Jostain selittämättömästä syystä Ulik on mittaamattomasti paljon voimakkaampi ja kestävämäpi kuin rotunsa muut jäsenet. Hän on myös kooltaan huomattavasti paljon suurempi. Usein Ulik on raa'an voimansa avulla vetänyt taistelussa vertoja Thorille. Ulik on myös erinomainen lähitaistelija.


title: Ulik

text: Aseenaan Ulik käyttää yleensä kivipeikkojen takomaa taistelukirvestä tai nyrkkirautojaan.


title: Ulik

text: Ulik esiintyy välivastuksena -videopelissä.


title: Colnago

text: Colnago on italialainen polkupyörävalmistaja. Ernesto Colnago perusti yrityksen Cambiagoon vuonna 1954.


title: Colnago

text: Luigi Arienti voitti vuonna 1960 Roomassa järjestetyissä olympialaisissa kultaa Colnago-merkkisellä pyörällä. 1960- ja 1970-luvuilla Colnagoa pidettiin yleisesti yhtenä maailman parhaista maantiekilpapyörien runkojen valmistajista.


title: Colnago

text: Colnago rakentaa yhä edelleen korkealaatuisia teräsrunkoisia maantiepyöriä, mutta se on ryhtynyt yhteistyöhön Ferrarin kanssa ja valmistaa runkoja myös hiilikuidusta ja joskus myös alumiinista ja titaanista.


title: Blanca Cerón

text: Blanca Cerón Perín (s. 11. elokuuta 1974 Salamanca, Kastilia ja León) on entinen espanjalainen uimari, joka edusti kotimaataan kesäolympialaisissa 1996. Siellä hän karsiutui alkuerissä 50 metrin vapaauinnissa ja 4 × 100 metrin vapaauintiviestissä.


title: Elisabetta de Gambarini

text: Elisabetta de Gambarini (7. syyskuuta 1731–1765) oli englantilainen säveltäjä, laulaja, kapellimestari, urkuri ja cembalisti klassismin ajalla. Hän syntyi Lontoossa italialaistaustaiselle isälle, Charles Gambarinille.


title: Elisabetta de Gambarini

text: Gambarini esiintyi sopraanona Georg Friedrich Händelin oratorion "Juudas Makkabi" ensiesityksessä Covent Gardenissa 1. huhtikuuta 1747. Gambarinin sävellystuotantoon kuuluu kaksi cembalokappaleiden kokoelmaa, jotka julkaistiin vuonna 1748.


title: WPL

text: WPL on Microsoftin kehittämä soittolistojen tiedostomuoto. Lyhenne tulee sanoista "Windows PlayList". Tiedostomuoto kehitettiin Windows Media Playerille. Sitä vastaavia soittolistatiedostomuotoja ovat muun muassa M3U ja PLS.


title: Teo Edo

text: Teo Edo Farre (s. 2. joulukuuta 1979, Barcelona, Katalonia) on espanjalainen uimari, joka on erikoistunut 1500 metrin vapaauintiin. Hän edusti kotimaataan kesäolympialaisissa 2000. Siellä hän sijoittui 1500 metrin vapaauinnissa sijalle 24. Vuotta aikaisemmin hän oli voittanut pronssia samalla matkalla lyhyen radan EM-kilpailuissa.


title: Kinoproduction

text: Kinoproduction Oy oli vuonna 1977 nimellä Kinotuotanto Oy perustettu suomalainen elokuvayhtiö, joka oli yksi Suomen vanhimmista toiminnassa olevista alan yhtiöistä. Se on tuottanut kymmeniä dokumentti-, animaatio- ja kokoillan elokuvia. Yhtiön perustaja, Claes Olsson, toimii yhtiönsä toimitusjohtajana sekä tuottajana ja elokuvaohjaajana. Kinoproductions jätti konkurssihakemuksen Helsingin käräjäoikeudelle 22.12.2016 ja 29.12.2016 se asetettiin konkurssiin. Olssonin mukaan konkurssin syynä, oli se, ettei yhtiö ollut saanut noin kahteen vuoteen Suomen elokuvasäätiön tukia.


title: Kinoproduction

text: "(Pitkät teatterielokuvat)"


title: Tyrolean Airways

text: Tyrolean Airways (Tiroler Luftfahrt GmbH) oli Austrian Airlinesin omistama lentoyhtiö, joka käytti koneissaan tunnusta "Austrian Arrows – operated by Tyrolean".


title: Tyrolean Airways

text: Gernot Langes-Swarowski ja Christian Schwemberger-Swarowski perustivat Aircraft Innsbruckin vuonna 1978. Se alkoi lentää aikataulujen mukaan 1.4.1980, jolloin se myös otti nimen Tyrolean Airways. Austrian Airlines osti yhtiön vuonna 1998.


title: Tyrolean Airways

text: Tyrolean Airways lensi heinäkuusta 2012 lähtien kaikki Austrian Airlinesin lennot, ja Austrianin koko laivasto ja työntekijät siirrettiin Tyroleanin alaisuuteen. Lokakuussa 2014 kerrottiin, että toiminta siirtyy takaisin Austrian Airlinesille uuden työehtosopimuksen allekirjoittamisen myötä. Tyrolean Airways lopetti toimintansa 31. maaliskuuta 2015 uuden sopimuksen astuessa voimaan.


title: Tyrolean Airways

text: Tyrolean Airwaysin laivasto käsitti seuraavat koneet helmikuussa 2010:


title: Itziar Esparza

text: Itziar Esparza Pallarés (s. 28. lokakuuta 1974, Lleida, Katalonia) on entinen espanjalainen uimari, joka osallistui kaksi kertaa kotimaansa riveissä kesäolympialaisiin, alkaen vuodesta 1992. Kummallakin osallistumiskerrallaan hän karsiutui alkuerissä 400 ja 800 metrin vapaauinneista.


title: Luettelo Arizonan kaupungeista

text: Tämä on luettelo Arizonan kaupungeista.


Luettelo Arizonan kaupungeista


title: Luettelo Arizonan kaupungeista

text: Väkiluku yli 1 000 000:


title: Luettelo Arizonan kaupungeista

text: Väkiluku 500 000–999 999:


title: Luettelo Arizonan kaupungeista

text: Väkiluku 100 000–499 999:


title: Luettelo Arizonan kaupungeista

text: Väkiluku 25 000–99 999:Väkiluku 10 000–24 999:Väkiluku 5 000–9 999:Väkiluku 2 500–4 999:


title: Luettelo Arizonan kaupungeista

text: Väkiluku alle 2 500:


title: Häälaulu

text: Häälaulu tai epithalamion (jonka käännös on suorasti ”makuuhuoneessa”; myös thalamion eli ”nuptial chamber”, vapaasti suomennettuna ”hääkammari”) oli alun perin laulu tai runo kreikkalaisessa ja latinalaisessa runoudessa, jonka nuoret miehet ja naiset esittivät sulhasen ja morsiamen kunniaksi heidän hääyönään, yleensä hääkammarin ulkopuolella. Laulu on kirjoitettu esitettäväksi nimenomaan morsiamelle tämän ollessa matkalla hääkammariin. Häälaulusta oli olemassa kaksi muotoa, joista toinen esitettiin hääyönä ja toinen seuraavana aamuna morsiamen ja sulhasen herätykseksi. Laulun tarkoituksena oli siunata avioliittoa ja toivoa sille onnea. Toisen lähteen mukaan laulu kertoi myös hääpäivän tapahtumista, ja runoilijan seurana ja iloa jakamassa ovat asiaan kuuluvat mytologiset hahmot sekä nymfit ja paimenet. Samanlainen tapa oli voimassa myös Antiikin Roomassa, mutta vain tytöt lauloivat sitä, ja se sisälsi nykykäsityksen mukaan hyvin säädytöntä kieltä.


title: Häälaulu

text: Häälaulu oli kehittyneempi muoto pastoraalista. Runoilijoiden alkaessa kirjoittaa häälauluja muoto alkoi kehittyä ja kultivoitua huomattavasti. Ensimmäinen runoilija joka toi sen kirjalliseen muotoon oli Sapfo, mutta vain muutamia rivejä on säilynyt hänen versiostaan. Muita tunnettuja kreikkalaisia lajin mestareita ovat Anakreon, Stesikhoros ja Pindaros, mutta hienoimmaksi katsottu häälaulu, jossa juhlistetaan Menelaoksen ja Helenan avioliittoa, on Theokritoksen käsialaa. Latinalaisiin häälaulun tekijöihin kuuluu muun muassa Catullus, jonka runot 61 ja 62 käsittelevät Thetiksen ja Peleuksen avioliittoa ja jotka ovat myös oodi Sapfolle, jolla oli niihin suuri vaikutus. Häälaulu oli itse asiassa latinalaisen kirjallisuuden perusmuoto, jota Catullus hienonsi ja puki kunnioitettavampaan muotoon. Roomalaiset Statius, Ausonius, Sidonius Apollinaris ja Claudius osallistuivat myös häälaulun traditioon. Häälaulu on säilynyt myös moderniin latinalaiseen runouteen: myöhempinä aikoina edellä mainittuja ovat imitoineet muun muassa Buchanan, Julius Caesar Scaliger, Sannazaro, jotka ovat latinalaisia runoilijoita, ja suuresti suosivat ikivanhaa runomuotoa.


title: Häälaulu

text: Renessanssin aikaan klassisiin muotoihin perustuneita häälauluja kirjoitettiin Italiassa, Ranskassa ja Englannissa. Italialaisia runoilijoita olivat muun muassa d’Iarini ja Metastasio, ja ranskalaisia Ronsard, Malherbe ja Scarron. Englantilaisen Edmund Spenserin Song of Salomon (1595), joka on kirjoitettu runoilijan oman avioliiton ylistykseksi, on kuitenkin sekä englantilaisittain että maailmanlaajuisesti ihailluin häälaulu. Myös Ben Jonson, Donne ja Francis Quarles ovat kirjoittaneet häälauluja, kuten myös Tennyson, joka muotoili sisarensa avioliitosta kertovan, selvästi häälauluksi luokiteltavan runon.


title: Joaquín Fernández

text: Joaquín Fernández Corredor (s. 22. tammikuuta 1971, Mataró, Katalonia) on entinen espanjalainen uimari, joka osallistui kotimaansa riveissä kolmiin olympialaisiin, alkaen vuodesta 1988. Hänen parhaaksi sijoituksekseensa olympialaisissa jäi 10. sija vuonna 1992.


title: Johanna Sällström

text: Johanna Maria Ellinor Berglund-Sällström () oli ruotsalainen näyttelijä, joka tuli tunnetuksi Henning Mankellin rikosromaaneihin perustuvan "Kurt Wallander" -elokuvasarjan Linda Wallanderina.


title: Johanna Sällström

text: Sällström esiintyi ensi kerran näyttelijänä jo 19-vuotiaana Ruotsin television "Tre Kronor" -sarjassa. Hänen varsinainen läpimurtonsa oli trillerissä "Under ytan", josta hän voitti Ruotsin elokuvainstituutin Guldbagge-palkinnon parhaasta naispääosasta. Linda Wallanderin roolissa Sällström näytteli ensimmäisen kerran vuonna 2004 elokuvassa "". Sällström ehti esiintyä yhteensä 13 Wallander-elokuvassa. Muita hänen elokuviaan ovat muun muassa "Yhteinen onni" ja "Tunnustus". Elokuvien lisäksi Sällström näytteli teatterissa sekä kotikaupungissaan Malmössä että Ystadissa.


title: Johanna Sällström

text: Sällström kuoli 32-vuotiaana kotonaan 13. helmikuuta 2007 unilääkkeiden yliannostukseen. Hän oli päässyt saman päivän aamuna kotiin psykiatrisesta hoidosta. Kuolinsyy oli itsemurha. Sällström oli kärsinyt vakavasta masennuksesta läpikäytyään vuonna 2004 Aasian tsunamin. Hänen perheeseensä kuului vuonna 2001 syntynyt tytär, joka teki itsemurhan vuonna 2014, vähän ennen kuin olisi täyttänyt 13 vuotta.


title: Johanna Sällström

text: Johanna Sällströmin kuolema sai Henning Mankellin tuntemaan syyllisyyttä ja tuskaa, joka esti häntä kirjoittamasta suunnittelemiaan kahta Linda Wallanderista kertovaa kirjaa. Myös Wallander-elokuvasarjan toisesta tuotantokaudesta Linda jätettiin pois.


title: Johanna Sällström

text: Lähde:


title: Pikkumuppetit

text: Pikkumuppetit eli Muppet Babies on alun perin CBSn kanavalla vuosien 1984 ja 1991 välillä televisioitu piirrossarja. Ohjelmassa The Muppet Show'n hahmot ovat pikkulapsen iässä olevia piirroshahmoja, jotka kuvittelevat itsensä erilaisiin seikkailuihin. Ohjelman tuotti Jim Henson Company ja Marvel Productions. Sarjaa esitettiin Suomessa suomeksi tekstitettynä Kolmoskanavalla 1980- ja 1990-lukujen vaihteessa.


title: Pikkumuppetit

text: Ohjelman idea perustuu "The Muppets Take Manhattan" elokuvaan, jossa Miss Piggy kuvittelee itsensä ja Kermit Sammakon kasvavan lapsina talossa, jossa "täti" hoitaa heitä. Piirrossarjassa täti nähdään joka jaksossa. Hän on aikuinen nainen, jonka kasvoja ei koskaan näytetä.


title: Pikkumuppetit

text: Ohjelma eroaa idealtaan tavanomaisista piirrossarjoista. Jaksot täyttyvät päähenkilöiden kuvittelemista seikkailuista. Kuvamateriaalia näytetään mielikuvitusmaailmasta ja lastenhuoneesta siten, että jälkimmäisessä näkyy mitä "todellisuudessa" tapahtuu. Usein hahmot joutuvat mielikuvitusmaailmassa pinteeseen, mutta jokin ulkoinen tapahtuma pelastaa heidät ja kuva siirtyy takaisin oikeaan maailmaan. Oikean maailman esineet kuten huonekalut ja leikkikalut näyttäytyvät mielikuvitusmaailmassa aina jonain kuviteltuna asiana. Ohjelmaan on lisätty myös sopiviin kohtiin pätkiä ei-piirretyistä (usein mustavalkoisista) elokuvista. Usein muppettejen kuvitellut seikkailut ovat parodioita jostain tunnetuista elokuvista.


title: Pikkumuppetit

text: Vessan oven takaa löytyy ohjelmassa usein jotain pelottavaa oikeasta filmistä otettua materiaalia. Useimmiten Gonzo avaa vessan oven. Toinen ohjelman ikuinen teema ovat Fozzie karhun huonot vitsit. Hän kuvittelee myös itselleen yleisön, joka heittelee tomaatteja. Ohjelman lopuksi lopputekstien jälkeen Elukka (The animal) ilmaantuu aina jakson teemaan liittyvässä ympäristössä, ja huutaa "Gooooooo bye-bye! Ya-ba-ba-ba-ba-ba-ba!!".


title: Pikkumuppetit

text:
Marvel julkaisi sarjan pohjalta 26 numeroa sarjakuvia.
Wizard Magazine listasi vuonna 2001 Pikkumupetit sijalle 63 laatimassaan kautta aikain sadan parhaan animaatiosarjan listalla. Se listattiin tammikuussa 2009 IGN-sivuston laatiman sadan parhaan animaatiosarjan listalle sijalle 31.


title: Mesa

text: Mesa on kaupunki Arizonan osavaltiossa Yhdysvalloissa. Kaupunki kuuluu viereisen Phoenixin suurempaan metropolialueeseen. Nykyisen Mesan perustivat mormonisiirtolaiset] vuonna 1878 ja kaupunki on sittemmin kasvanut nopeasti. Vuoden 2010 väestönlaskennan mukaan Mesan asukasluku oli 439 041.


title: Mesa

text: Mesa sijaitsee Maricopan piirikunnassa Arizonan osavaltion eteläosan keskellä. Mesan vieressä sijaitsee Phoenexin kaupunki, jonka suurempaan metropolialueeseen Mesa kuuluu. Nykyinen kaupunki on rakennettu ruutukaavan mukaisesti. Alue on osa Sonoran aavikkoa. Maasto ja alueen luonto ovat tyypillisiä aavikolle. Alueella kasvaa esimerkiksi jättikaktuksia ja lieriöpuntioita. Toisaalta kaupungin lähistöllä on myös järviä ja jokia. Kaupungin itäpuolella kohoavat Superstitionvuoret. Sää Mesan alueella on lämmin ja kuiva. Aurinko paistaa keskimäärin noin 320 päivänä vuodesta.


title: Mesa

text: Noin 2 000 vuotta sitten nykyisen Mesan aluetta asuttivat maanviljelystä harjoittaneet hohokamit. Hohokamit katosivat jo ennen eurooppalaisten saapumista, mutta he jättivät jälkeensä kanaaleista koostuneen keinokastelujärjestelmän. Eurooppalaisten saapuessa aluetta asuttivat pimat. Ensimmäiset eurooppalaiset alueella olivat espanjalaisia tutkimusmatkailijoita ja lähetystyöntekijöitä. Apassien sotaretkien muodostaman uhan takia alueelle ei kuitenkaan syntynyt pysyvämpiä espanjalaisia siirtokuntia.


title: Mesa

text: Mesan alue kuului Meksikoon maan itsenäistyttyä Espanjasta ja Yhdysvallat valtasi alueen Meksikon–Yhdysvaltain sodan aikana. Amerikkalaisvalta alueella oli kuitenkin pitkään heikko, kunnes armeija päätti puuttua siirtolaisten ja intiaanien väliseen kahakointiin alueella. Yhdysvaltain armeija kävi taisteluja apasseja vastaan ja heidän kuuluisa päällikkönsä Geronimo antautui vasta vuonna 1886. Ennen Geronimon antautumista joukko mormoneja Utahista ja Idahosta oli asettunut nykyiseen Mesaan vuonna 1878. Siirtolaiset alkoivat viljellä maata käyttäen hyödykseen hohokamien aikanaan rakentamia kanavia. Kaupungin pääelinkeinoja olivat pitkään sitrushedelmien ja puuvillan viljely. Vuoteen 1940 mennessä Mesa oli kasvanut Arizonan toiseksi suurimmaksi kaupungiksi, jonka asukasluku oli noin 7 000.


title: Mesa

text: Toisen maailmansodan aikana Mesaan rakennettiin Falcon Fieldin lentoasema ja Williamsin lentotukikohta (nyk. Phoenix–Mesa Gateway -lentoasema). Kiitoratoja käytettiin amerikkalaisten ja brittilentäjien kouluttamiseen. Monet paikalle asettuneet sotilasperheet jäivät Mesaan sodan päättymisen jälkeen ja lentoasemien ympäristöön kehittyi lentokoneteollisuutta, jolla on edelleen suuri merkitys kaupungille.


title: Mesa

text: Mesan nykyisiä merkittäviä talouden aloja ovat esimerkiksi teollinen tuotanto, turismi ja vähittäiskauppa. Alueen ilmasto on tehnyt Mesasta erityisen hyvän ilmailualan yrityksille. Boeing on käyttänyt Falcon Fieldin lentoaseman tiloja esimerkiksi lennonohjausjärjestelmien testaamiseen ja lentäjien koulutukseen. Myös esimerkiksi Boeing AH-64 Apache-helikopteri kehitettiin Mesassa. Alueen muilla lentokentillä toimii useita eri lentäjien koulutusta järjestäviä yrityksiä. Toinen suuri kaupungissa toimiva yritys on ajoneuvojen turvalaitteita valmistava TRW Vehicle Safety Systems.


title: Mesa

text: Kotitalouksien keskimääräiset vuosittaiset ansiot Mesassa aikavälillä 2012–2016 olivat 50 615 USD ja henkilöä kohden 25 669 USD. 16,2 % väestöstä eli köyhyysrajan alapuolella.


title: Mesa

text: Mesan asukasluku oli vuoden 2010 väestönlaskennan mukaan 439 041 ja vuoden 2017 arvion mukaan 496 401. Mesa on osa suurempaa Phoenixin-Mesan-Glendalen metropolialuetta, jonka asukasluku oli vuonna 2010 4 192 887. Mesan kaupungin asukkaista 84,7 % oli taustaltaan valkoisia, 3,5 % afroamerikkalaisia, 2,2 % intiaaneja, 27,1 % latinoja mistä tahansa rodusta ja 2 % aasialaisia. 21,2 % kaupungin asukkaista puhui kotonaan jotakin muuta kieltä, kuin englantia ja 12 % kaupungin asukkaista oli syntynyt ulkomailla.


title: Öjberget

text: Öjberget on Vaasassa Sundomin kylässä sijaitseva pieni hiihtokeskus, jonka omistaa Vaasan kaupunki.


title: Öjberget

text: Öjbergetissä on kolme rinnettä, joiden korkeusero on 45 metriä ja mäkien pituudet ovat 325 m, 250 m ja 200 m. Lisäksi Öjbergetistä lähtee kolme koneellisesti hoidettua ja valaistua hiihtolatua, joista pisin on viisi kilometriä. Söderfjärdenin ympäri kulkeva 30 kilometrin lenkki ei ole valaistu.


title: Öjberget

text: Öjbergetin mäen alueella on tehty myös arkeologisia kaivauksia. Noin 4000 vuotta sitten Öjberget oli saari lähes 30 kilometrin päässä rannikosta. Tuolloin paikka oli luultavasti rikas asuinpaikka, jossa elettiin kausiluonteisesti. Kaivauksissa on löydetty poltettuja luita ja pienen kivitaltan kärkiosa.


title: Antti Lange

text: Antti Lange (s. 11. joulukuuta 1941 Helsinki) on eläkkeellä oleva Ilmatieteen laitoksen matemaatikko, tilastotieteilijä ja valtiotieteiden tohtori. Hänen aiempia työnantajiaan ovat olleet Maailman ilmatieteen järjestö, WMO, ECMWF, Helsingin yliopisto ja Jyväskylän yliopisto. Hän on ollut vuoden 2012 kuntavaaleissa Kristillisdemokraattien ehdokkaana Helsingissä. Hän sai vaaleissa 58 ääntä, eikä tullut valituksi.


title: Raimo Ylipulli

text: Raimo Esko Tapio Ylipulli (s. 13. kesäkuuta 1970 Rovaniemi) on entinen suomalainen mäkihyppääjä, joka kilpaili maailmancup-tasolla vuosina 1986–1994. Hän voitti hopeamitalin suuren mäen joukkuekilpailussa MM-kisoissa 1991 Val di Fiemmessä ja saavutti samoissa kisoissa 20:nnen sijan suuren mäen yksilökilpailussa.


title: Raimo Ylipulli

text: Hänen paras arvokilpailuiden yksilösijoituksensa oli suurmäen 18. sija Lillehammerin talviolympialaisissa 1994. Mäkihypyn maailmancupissa hänen paras osakilpailusijoituksensa oli kolmas suuren mäen kisassa Tšekkoslovakiassa vuonna 1991. Kokonaiskilpailussa hän sijoittui viidenneksitoista kaudella 1990–1991.


title: Raimo Ylipulli

text: Raimo Ylipullin veljet Heikki Ylipulli, Jukka Ylipulli ja Tuomo Ylipulli olivat myös menestyneitä talviurheilijoita. He edustivat kaikki Ounasvaaran Hiihtoseuraa.


title: Lappeenrannan Uimarit

text: Lappeenrannan Uimarit (LrU) on lappeenrantalainen uintiurheilun erikoisseura, jonka valikoimiin kuuluvat kilpauinti, vauvauinti ja uimaopetus. Seura on perustettu vuonna 1926. Seuran kymmenessä valmennusryhmässä harjoittelee yhteensä n. 120 uimaria.


title: Matemaattinen merkintä

text: "Katso myös: Luettelo matemaattisista merkeistä, Kreikkalainen kirjaimisto"


title: Matemaattinen merkintä

text: Matemaattinen merkintä eli matemaattinen notaatio on tapa ilmaista matemaattisia objekteja ja käsitteitä symboleilla. Sitä käytetään ainakin matematiikassa, luonnontieteissä ja kirjanpidossa.


title: Matemaattinen merkintä

text: Matemaattinen merkintä on kirjoitusjärjestelmä (oikeastaan formaali kieli), jota käytetään tallentamaan matemaattisia käsitteitä. Merkintä käyttää symboleita tai symbolien yhdistelmiä, joille on niitä kehitettäessä pyritty asettamaan mahdollisimman täsmällinen ja käytännöllinen merkitys.


title: Matemaattinen merkintä

text: Uskotaan, että jonkinlainen matemaattinen merkintä kehittyi ensimmäisen kerran vähintään 50 tuhatta vuotta sitten esineiden laskemisen auttamiseen. Todennäköisesti vanhimmat laskemiseen liittyvät säilyneet tekstit ovat peräisin sumereilta.


title: Matemaattinen merkintä

text: Geometriaan liittyvä merkistö kehittyi yhtenäiseksi vasta 1600-luvulla analyyttisen geometrian myötä.


title: Matemaattinen merkintä

text: Lopullisesti matemaattinen merkintä asettui nykyiseen standardoituun muotoonsa vasta 1700- ja 1800-luvulla.


title: Matemaattinen merkintä

text: Merkintää "«" tai "»" käytetään merkitsemään lauseke paljon suuremmaksi kuin toinen lauseke. Tämä on epämääräinen määritelmä, ja yleensä käytetäänkin merkkejä "", ellei ole välttämätöntä korostaa, että lauseke on "paljon" suurempi kuin toinen. Merkinnän terävä pää osoittaa aina pienempää ja avonainen suurempaa suuretta päin. Esimerkiksi 0,1«1000.


title: Matemaattinen merkintä

text: Merkintää formula_1 käytetään reaalianalyysissä merkitsemään mittojen absoluuttista jatkuvuutta.


title: Matemaattinen merkintä

text: Pienempi/suurempi tai yhtä suuri kuin -merkki on reaalilukujen kaksipaikkainen relaatio, jota käytetään reaalilukujen vertailuun. Se on muuten kuin suurempi kuin -relaatio, mutta se on myös järjestysrelaatio.


title: Matemaattinen merkintä

text: Esimerkki käytöstä: formula_3, koska formula_4 (N_0).


title: Matemaattinen merkintä

text: Formaali määritelmä:


title: Matemaattinen merkintä

text: Olkoon formula_5 relaatio joukossa formula_6, toisin sanoen formula_7.


title: Matemaattinen merkintä

text: Määritellään relaatio seuraavasti.


title: Matemaattinen merkintä

text: formula_8: formula_9formula_10formula_11.


title: Matemaattinen merkintä

text: Siis sanallisesti: Luku m on suurempi tai yhtä suuri kuin n, jos ja vain jos erotus m - n kuuluu positiivisten kokonaislukujen joukkoon.


title: Matemaattinen merkintä

text: Määritelmä voidaan siirtää suoraan reaaliluvuille, mutta ei esimerkiksi kompleksiluvuille.


title: Matemaattinen merkintä

text: Yhteenlaskumerkki (sekä erillinen unioni () (?) -merkki)


title: Matemaattinen merkintä

text: Vähennyslaskumerkki, negatiivinen etumerkki, joukkoerotusmerkki


title: Matemaattinen merkintä

text: Kertomerkki sekä karteesinen tulo -merkki; (engl. cross product)


title: Matemaattinen merkintä

text: Kertomerkki (pistetulon)


title: Matemaattinen merkintä

text: Jakomerkki sekä murtomerkki


title: Matemaattinen merkintä

text: Plus-miinusmerkki


title: Matemaattinen merkintä

text: Neliöjuurimerkki sekä kompleksineliöjuurimerkki


title: Matemaattinen merkintä

text: Itseisarvon merkintä sekä Euklidisen etäisyyden merkintä


title: Matemaattinen merkintä

text: Jaollisuuden merkintä


title: Matemaattinen merkintä

text: Kertoman merkintä


title: Matemaattinen merkintä

text: Transpoosin merkintä.


title: Matemaattinen merkintä

text: Lineaarialgebrassa matriisin transpoosi on matriisi, joka saadaan kun alkuperäisen matriisin rivit muutetaan sarakkeiksi ja päinvastoin.


title: Matemaattinen merkintä

text: Esimerkiksi:


title: Matemaattinen merkintä

text: Todennäköisyyden jakauman merkintä


title: Matemaattinen merkintä

text:
Negaatio. Etenkin logiikassa käytetty symboli, joka kuvaa, että jonkin tapahtuma ei tapahdu.
Esim. Jos A : "Sataa", niin ¬A : "Ei sada".


title: Matemaattinen merkintä

text:
Kongruenssin merkintä. Kun a ≡ b (mod n), niin luku a on kongruentti luvun b kanssa modulo n.
Luvut a ja b ovat kongruentit modulo n, jos ja vain jos lukujen a ja b erotus, a - b, on jaollinen luvulla n.
Esim. 16 ≡ 1 (mod 5), sillä 16 - 1 = 15 ja 15 ÷ 5 = 3.


title: Matemaattinen merkintä

text: Joukon sisältämien alkioiden merkintä


title: Matemaattinen merkintä

text: Alkioehto (?) (engl. set-builder notation)


title: Matemaattinen merkintä

text: Tyhjän joukon merkintä


title: Matemaattinen merkintä

text: Unionin merkintä


title: Matemaattinen merkintä

text: Leikkauksen merkintä


title: Matemaattinen merkintä

text: Kreikkalainen aakkonen: delta. Luonnontieteissä deltalla kuvataan yleensä jonkin suureen muutosta. Esimerkiksi Δt kuvaa ajan muutosta.


title: Matemaattinen merkintä

text: Joukkoerotuksen merkintä


title: Matemaattinen merkintä

text: Sulkumerkit


title: Matemaattinen merkintä

text: Funktionuoli (?) (engl. function arrow)


title: Matemaattinen merkintä

text: f on kuvaus joukosta X joukkoon Y.


title: Matemaattinen merkintä

text: Yhdistetyn funktion merkintä


title: Matemaattinen merkintä

text: Luonnollisten lukujen merkintä


title: Matemaattinen merkintä

text: Kokonaislukujen merkintä


title: Matemaattinen merkintä

text: Rationaalilukujen merkintä


title: Matemaattinen merkintä

text: Reaalilukujen merkintä


title: Matemaattinen merkintä

text: Kompleksilukujen merkintä


title: Matemaattinen merkintä

text: Reaali- tai kompleksiluvun merkintä


title: Matemaattinen merkintä

text: Äärettömyyden merkintä


title: Matemaattinen merkintä

text: Lukujonon summan merkintä tai yleisesti vain summan merkintä.


title: Matemaattinen merkintä

text: Lukujonon karteesisen tulon merkintä


title: Matemaattinen merkintä

text: Derivaatan merkintä


title: Matemaattinen merkintä

text: Integraalifunktion merkintä


title: Matemaattinen merkintä

text: Osittaisderivaatan merkintä (sekä engl. boundary (topologia))


title: Matemaattinen merkintä

text: Yhdensuuntaisuuden merkintä


title: Matemaattinen merkintä

text: Likiarvon merkintä sekä isomorfismin merkintä


title: Matemaattinen merkintä

text: Saman suuruusluokan merkintä sekä karkean likiarvon merkintä


title: Walter Benjamin

text: Walter Bendix Schönflies Benjamin (15. heinäkuuta 1892 Berliini – 27. syyskuuta 1940 Port Bou, Espanja) oli saksanjuutalainen marxilainen kirjallisuuskriitikko, esseisti, kääntäjä ja filosofi. Hänet yhdistettiin jonkin aikaa Frankfurtin koulukuntaan, ja hän sai myös paljon vaikutteita Bertolt Brechtiltä ja Gershom Scholemin juutalaisesta mystiikasta. Vaikka hän itse syntyi koulutettuun perheeseen, akateemista asemaa hän ei kuitenkaan saavuttanut.


title: Walter Benjamin

text: Yhteiskunta- ja kulttuurikriitikkona Benjamin yhdisteli ajatuksia historiallisesta materialismista, saksalaisesta idealismista ja juutalaisesta mystiikasta ja antoi tällä tavalla hyvin omalaatuisen panoksensa länsimaiseen ja marxilaiseen filosofiaan sekä estetiikan teoriaan. Esimerkiksi filosofi, sosiologi ja taideteoreetikko Theodor W. Adorno sai Benjaminilta paljon vaikutteita. Benjamin käänsi muun muassa Charles Baudelairen esseitä ja Marcel Proustin romaaneja.


title: Walter Benjamin

text: Benjaminin teki itsemurhan jouduttuaan Espanjan poliisin käsiin natseja paetessaan. Benjamin haudattiin Port Bouhun, ja siellä on hänen muistomerkkinsä.


title: Pekka Suorsa

text: Pekka Suorsa (s. 8. joulukuuta 1967 Kajaani) on entinen suomalainen mäkihyppääjä. Suorsa edusti urallaan Kainuun Hiihtoseuraa.


title: Pekka Suorsa

text: Suorsa voitti joukkuemäen kultaa ja sijoittui suurmäessä parhaana suomalaisena kuudenneksi Oberstdorfin MM-kilpailuissa 1987. Maailmancupissa hän sijoittui viidenneksi kaudella 1985–1986, jolloin hän otti uransa ainoat kaksi osakilpailuvoittoa, molemmat joulukuussa 1985. Palkintokorokkeelle hän sijoittui uransa aikana yhteensä viisi kertaa.


title: Pekka Suorsa

text: Suorsa saavutti toisen maailmancupin osakilpailuvoittonsa Keski-Euroopan mäkiviikon Oberstdorfin osakilpailussa joulukuussa 1985.


title: Pekka Suorsa

text: Joukkuemäkihypyn Suomen-mestaruuskilpailussa Suorsa oli hopealla vuonna 1984 ja pronssilla vuonna 1989.


title: Per Krøldrup

text: Per Billeskov Krøldrup (s. 31. heinäkuuta 1979 Farsø, Tanska) on tanskalainen jalkapalloilija, pelipaikaltaan keskuspuolustaja. Hän pelasi kotimaansa lisäksi Italiassa, Englannissa ja Portugalissa.


title: Per Krøldrup

text: Krøldrup edusti seuratasolla muun muuassa kotimaassaan B.93:a, Italiassa Udinesea ja Fiorentinaa sekä Englannissa Evertonia. Hän pelasi Tanskan maajoukkueessa 33 ottelua vuosina 2004–2010. Hän kuului Tanskan joukkueeseen muun muassa vuoden 2004 EM-kisoissa.


title: The Veronicas

text: The Veronicas on australialainen pop-rockduo. Laulajina toimivat 25. joulukuuta 1984 syntyneet kaksoset Lisa Marie Origliasso ja Jessica Louise Origliasso. Jessica on muutaman minuutin vanhempi kuin Lisa.


title: The Veronicas

text:
Duon ensimmäinen albumi "The Secret Life of..." julkaistiin Australiassa 17. lokakuuta 2005 ja muualla 14. helmikuuta 2006. Ensimmäinen single "4ever" pääsi kymmenen parhaan uusimman debytoivan joukkoon, kappale kuultiin myös elokuvassa "She's the Man". Seuraava single "Everything I'm Not" ei kehittänyt niin suurta menestystä kuin edellinen single. Kolmas single "When It All Falls Apart" pääsi "Billboardin" Hot-100-listalla toiseksi, muttei pysynyt siellä kauan. Kappaletta soitettiin radioissa tiuhaan ympäri maailmaa. Neljäs single "Revolution" julkaistiin 7. elokuuta 2006. Kappale julkaistiin Australiassa 4. elokuuta 2006. Viides single "Leave Me Alone" julkaistiin koko maailmassa 4. marraskuuta 2006. Se pääsi ARIA Hot-100 -listalla sijalle 70. Yhtye julkaisi toisen albuminsa vuonna 2006, mutta se oli live-albumi, joka nauhoitettiin "The Revolution" -kiertueella. Lisa ja Jessica saivat apua julkisuuteen rocktähdiltä kuten Avril Lavignelta ja Kelly Osbournelta.
The Veronicas kirjoittaa ja säveltää uutta albumia. Uusin single tuli ulos syyskuussa 2012 ja se kantoi nimeä Lolita.
Jessica ja Lisa ovat esiintyneet myös pienissä rooleissa eri televisio-ohjelmissa, kuten australialaisessa lyhytkestoisessa lastenohjelmassa Cybergirl ja amerikkalaisessa Disney Channelin sarjassa The Suite Life of Zack and Cody.


title: Bokserimoottori

text: Bokserimoottori eli vastaiskumoottori on polttomoottori, jossa sylinterit on sijoitettu vastakkain toisiinsa nähden. Muita moottoriratkaisuja ovat esimerkiksi rivimoottori, jossa sylinterit ovat peräkkäin yhdessä rivissä, ja V-moottori, jossa kaksi riviä sylintereitä muodostaa keskenään V-asetelman. On olemassa myös V-moottoreita, joiden sylinterit ovat vastakkain muodostaen 180° kulman toisiinsa nähden, mutta ne eivät silti ole bokserimoottoreita johtuen erilaisesta kampiakselin rakenteesta. Sen vastakkaiset kiertokanget on kiinnitetty kampiakseliin yhteisestä kammentapista. Koska männät liikkuvat vaakatasossa samaa akselia pitkin, bokserimoottori voidaan rakentaa melko matalaksi, mistä johtuu toisinaan käytetty nimitys "pannukakkumoottori".


title: Bokserimoottori

text: Koska bokserimoottorissa vastakkain liikkuvat männät tasapainottavat toisensa, saadaan moottorin käynnistä tasainen ja värinätön. Koska rakenne on matala, on myös sen painopiste alhaalla, mikä on eduksi auton ajo-ominaisuuksille. Bokserimoottorin valmistuskustannukset ovat esimerkiksi rivimoottoreita korkeammat.


title: Bokserimoottori

text: Nykyisin hyvin harvat autonvalmistajat käyttävät bokserimoottoreita. Bokserimoottorin valmistajia ovat muun muassa Subaru ja Porsche. Myös BMW käyttää bokserimoottoria moottoripyörämalleissaan. Aikanaan tunnetuin bokserimoottorilla varustettu auto oli Volkswagen Kupla. Myös Citroenin 2CV, Ami ja pääosa GS/GSA malleista olivat bokserimoottorisia. Pienissä lentokoneissa moottorityyppi on sen sijaan nykyäänkin laajassa käytössä.


title: Bokserimoottori

text: Bokserimoottorin keksijä oli Karl Benz, joka patentoi ratkaisun vuonna 1896. Ensimmäisen ja toisen maailmansodan välillä bokserimoottorien kehityksen selvä edelläkävijä oli Tatra. Yritys käytti ilmajäähdytteistä bokserimoottoria lukuisissa tuotteissaan, muun muassa malleissa T11, T30, T54, T57 ja T72.


title: Bokserimoottori

text: Kun Ferdinand Porschen suunnittelema Volkswagen Kuplan edeltäjä KdF-Wagen esiteltiin, Tatra nosti oikeusjutun, jossa Porschea syytettiin useista patenttirikkomuksista. Kdf-Wagenissa havaittiin lukuisia yhtäläisyyksiä Tatra T97:n kanssa. Syyte jäi toisen maailmansodan jalkoihin, mutta sodan päätyttyä Volkswagen joutui maksamaan 3 000 000 Saksan markan hyvityksen patenttirikkomuksista. Jälkeenpäin Porsche tunnustikin vilkuilleensa Tatran suunnitelmia hänen hyvän ystävänsä ja Tatran pääsuunnittelijan, Hans Ledwinkan, olan ylitse. Porsche hyödynsi bokserimoottoriratkaisua myös Porsche-urheiluautoissa.


title: Bokserimoottori

text: Toinen Tatralla työskennellyt suunnittelija, Erich Übelacker, siirtyi sodan jälkeen Borgwardille. Hän suunnitteli kokonaisen tuoteperheen bokserimoottoreita, joiden sylinterien lukumäärä vaihteli neljästä kymmeneen. Näistä nelisylinteristä, 897-kuutioista mallia käytettiin Lloyd Arabella -pikkuautossa. Subaru kehitti 1960-luvulla tämän pohjalta ensimmäisen bokserimoottorinsa, jota se käytti Subaru 1000 -mallissa. .


title: Vesa Hakala

text: Vesa Hakala (s. 5. joulukuuta 1968 Harjavalta) on suomalainen entinen mäkihyppääjä, joka edusti urallaan Harjavallan Jymyä. Hän saavutti joukkuemäen MM-hopeaa vuonna 1991.


title: Vesa Hakala

text: Hakala voitti hopeaa joukkuemäessä Val Di Fiemmen MM-kisoissa 1991. Arvokilpailussa hänen paras henkilökohtainen sijoituksensa oli 12. sija normaalimäen yksilökilpailussa Falunin MM-kisoissa 1993. Mäkihypyn maailmancupissa Hakalan paras osakilpailusijoitus oli kolmas suuren mäen kisassa Sapporossa 1990. Kokonaiskilpailussa Hakala oli sijalla 15. kaudella 1992–1993 ja Keski-Euroopan mäkiviikolla yhteispisteissä viides, hän oli suomalaisittain heikosti sujuneen kauden paras suomalaishyppääjä. Normaalimäen SM:n Hakala voitti kotimäessään Hiittenharjulla vuonna 1990.


title: Vesa Hakala

text: Vesa Hakalalla on kaksi lasta ja hän asuu Harjavallassa, jossa hän työskentelee kaupungin vapaa-aikasihteerinä. Hakalan toinen tytär on alppihiihtäjä Kia-Emilia Hakala. Hakala kuuluu myös Harjavallan kaupunginvaltuustoon sosialidemokraattien edustajana.


title: Damned in Black

text: Damned in Black on norjalaisen black metal -yhtye Immortalin kuudes studioalbumi, joka on ensimmäinen, jossa Dead to This Worldin basisti-laulaja Iscariah soittaa bassoa.


title: Tampereen Uimaseura

text: Tampereen Uimaseura (TaUs) on tamperelainen entinen uintiurheilun erikoisseura, jonka tarjoamiin lajeihin kuuluivat kilpauinti, vesipallo, hydrobic ja uimaopetus. Seura perustettiin vuonna 1904, ja sen urheilutoiminta loppui vuonna 2013. Nykyisin seura keskittyy Uinti Tampereen tukemiseen ja varainhankintaan.


title: Tampereen Uimaseura

text: TaUs oli Suomen paras uintiseura vuoden 2006 SM-uinneissa, ja se palkittiinkin kisoissa Suomen Uimaliiton kiertopalkinnolla, Kalevan Maljalla.


title: Tampereen Uimaseura

text: Vuoden 2013 tammikuussa TaUs ja Koovee ilmoittivat yhdistävänsä uintilajien kilpajaostonsa uudeksi huippu-uinnin erikoisseuraksi, Uinti Tampereeksi (UiTa). Yhdistymisen myötä TaUs:n urheilutoiminta loppui, ja nykyisin seura keskittyy UiTa:n varainhankintaan ja toiminnan tukemiseen.


title: Paavo Vierto

text: Paavo Kustaa Vierto (29. elokuuta 1915 Lehtimäki – 9. joulukuuta 1941 Jasinovski, Ukraina) oli suomalainen mäkihyppääjä. Hän voitti mäkikilpailun MM-kisoissa 1941 Cortina d'Ampezzossa, mutta FIS julisti kisat epävirallisiksi vuonna 1946. Suomen-mestaruuden hän voitti vuonna 1936.


title: Paavo Vierto

text: Vierto kaatui SS-miehenä 1941 Ukrainassa. Samana vuonna hänen oli määrä aloittaa Saksan mäkihyppyjoukkueen valmentajana.


title: Zvornik

text: Zvornik () on kaupunki itäisessä Bosnia ja Hertsegovinassa Serbian rajan vieressä Tuzlasta kaakkoon. Se sijaitsee Drina-joen varrella. Serbit hyökkäsivät kaupunkiin Bosnian sodassa keväällä 1992. Kaupungin läheltä on myös löydetty yksi suurimmista sodanaikaisista joukkohaudoista.


title: Viipurinlahden taistelu (1940)

text: Viipurinlahden taistelu 1940 oli yksi talvisodan suurimmista sodan loppuajan taisteluista, joka päättyi ratkaisemattomana.


title: Viipurinlahden taistelu (1940)

text: Suomen sodanjohto piti erittäin epätodennäköisenä neuvostoliittolaisten pyrkimystä hyökätä Viipurinlahden ylitse avovesikauden päättymisen jälkeen. Ajan rannikkopuolustusta koskevien sotaoppien mukaan jää muodosti ”suojaavan vaipan”, joka estäisi laajat ylimenohyökkäykset talvikautena. Suurhyökkäys Viipurinlahdella tulkittiin siis aivan liian riskialttiiksi ja käytännössä mahdottomaksi vaihtoehdoksi. Ainoastaan pieniä puna-armeijan maihinnousuyrityksiä saaristovyöhykkeellä pidettiin todennäköisinä.


title: Viipurinlahden taistelu (1940)

text: Suomen sodanjohto oli siis suunnitellut Viipurinlahden puolustuksen lähinnä kesäsotaa silmällä pitäen. Alue tulkittiin toisarvoiseksi, eikä siellä siten pidetty minkäänlaisia sotaharjoituksia. Puolustusjärjestelyt oli yksinkertaisesti laiminlyöty.


title: Viipurinlahden taistelu (1940)

text: Talvisodan alusta helmikuun loppuun Viipurinlahden puolustuksesta vastasivat rannikkotykistöjoukot ja Suomen merivoimien reserveistä kootut epäyhtenäiset joukot.


title: Viipurinlahden taistelu (1940)

text: Viipurinlahden operatiivinen merkitys korostui suuresti poikkeuksellisen kylmän talven takia. Tähän puolustaja ei ehtinyt varautua ja se tuli suorastaan yllätetyksi. Kannaksen maarintama oli vetänyt kaiken huomion. Vasta viime hetkillä Päämaja tiedosti Viipurinlahden vaarallisuuden taistelukenttänä ja alueelle aloitettiin tulipalokiireellä lähettää joukkoja. Kiire heijastuikin epätarkoituksen mukaisina tekoina. Linnoitustöitä ei ollut lainkaan, viesti- ja huoltoyhteydet eivät toimineet ja puolustuksen alistussuhteet muuttuivat tiheään. Alkujaan Merivoimien alaiset eversti Arvo Lyytisen joukot alistettiin 18. helmikuuta 1940 suoraan Kannaksen armeijalle, sitten 27. helmikuuta 4.divisioonalle. Seuraava muutos tapahtui jo 28. helmikuuta, jolloin muodostettiin Viipurin rannikkolohko-niminen yhtymä selventämään Viipurinlahden johtosuhteita. Tämäkään ei jäänyt lopulliseksi ja 1. maaliskuuta armeijakuntaa vastaava sotatoimiyhtymä nimettiin Rannikkoryhmäksi.


title: Viipurinlahden taistelu (1940)

text: Venäläiset puolestaan näki Viipurinlahden varteenotettavat mahdollisuudet suurhyökkäykseen, sillä liki metrinen jää kantoi jalkaväen ja kevyet panssarivaunut. Hyökkäykseen varattiin kaksi armeijakuntaa.


title: Viipurinlahden taistelu (1940)

text: Suomalaisten elävä voima oli ryhmitetty 1. maaliskuuta 1940 siten, että Rannikkoryhmän oikealla sivustalle ryhmitettiin puolustukseen sekalaisia joukkoja alistukseensa saanut Lyytisen Viipurin Lohko ja vasemmalla eversti Johan Arajuuren komentama 4. divisioona. Arajuurella oli jo valmiiksi organisoitu yhtymä, joka koostui joukoista, jotka olivat kuluneet Kannaksen maarintamalla. Lyytisellä oli puolestaan komennettavanaan hyvin epäyhtenäinen miehistöaines. Se sisälsi rannikkolinnakkeiden henkilöstöä, muita rannikkojoukkoja, erillisiä pataljoonia (jotka oli suoraan koottu Merivoimien reservistä) sekä muita hajanaisia eri suunnista tulevia täydennyksiä. Johtamisjärjestelmä ei toiminut ja erilaisen koulutuspohjan omanneiden joukkojen hallinta erittäin vaikeaa.


title: Viipurinlahden taistelu (1940)

text: Suomalaisten pääpuolustuslinjana Viipurinlahden rintamalla toimi saaristoseudun halki Viipuriin jatkunut Taka-asema. Minkäänlaista suojaavaa merkitystä sillä ei kuitenkaan ollut, koska linnoitustöitä ei ollut tehty ja railotuskin oli minimaalista. Ainoastaan Ravansaaressa ja Tuppurassa oli vanhoja linnoituslaitteita, mutta niitäkään ei ollut suunniteltu jalkaväkitaisteluja varten.


title: Viipurinlahden taistelu (1940)

text: Venäläiset aloittivat suurhyökkäyksensä 2. maaliskuuta lähtöalueinaan Viipurinlahden eteläiset pitkät niemet. Ensimmäiset iskut kohdistuivat Tuppuraan Ja Teikarsaareen, joiden puolustajat yllätettiin. Saaria puolusti puutteellisen jalkaväkikoulutuksen saaneita osastoja. Tuppurasta oli lisäksi evakuoitu suurin osa raskaasta kalustosta eikä tykistölle ollut ammuksia tehokkaiden sulkujen ampumiseen. Säkkijärven Ristiniemen linnakkeen järeä patteri tuki Tuppuran taistelua ainoalla ehjällä 12 tuuman tykillään ampumalla viisikymmentäkahdeksan laukausta. Tuppuran raskas patteri ampui kaikki jäljellä olleet laukauksensa. Tykki oli kuumentunut päivän kuluessa niin, että lämpölaajentunut putki oli voitelusta huolimatta tarttua palautumisen aikana kiinni kehtoonsa. Venäläisdivisioonan onnistui yöllä 2.–3. maaliskuuta pimeän turvin saartamaan Tuppuran luoden jäälle panssarivaunuilla saartorenkaan saaren ympärille. Suomalaisten keskuudessa syntyi osittainen paniikki ja irtautuminen muuttui osin hajanaiseksi paoksi. Teikaria venäläiset eivät saaneet vastaavalla tavalla piiritetyksi. Hyökkääjän jalkaväkimassoja ja hyökkäysvaunuja oli kuitenkin mahdotonta torjua ilman tarkoituksenmukaista aseistusta ja riittävää tulivoimaa, joten saarta puolustaneet pataljoonat Hällfors ja Häyrinen vetäytyivät mantereelle yöllä 3.–4. maaliskuuta Teikari yritettiin vielä vallata takaisin, mutta yritys epäonnistui.


title: Viipurinlahden taistelu (1940)

text: Rannikkolohkon oikealla sivustalla hyökkääjä ei onnistunut saamaan samanlaista sokkivaikutusta saarten puolustajissa massiivisilla iskuillaan. Seurauksena oli verinen viikon kestänyt ns. ”saaristotaisteluvaihe”. Puna-armeija pyrki saartamaan suomalaisten asemat ja suorittivat useita vyörytyksiä rantaviivalle. Hyökkääjä kohdisti lisäksi kovan rumputulen saarten puolustajia vastaan. Tuhovaikutus oli erittäin suuri, sillä maaperä oli kallioista ja kivikkoista. Valtaosan suomalaisten tappioista aiheuttikin tykistötuli.


title: Viipurinlahden taistelu (1940)

text: 4. divisioonan saarilohkoja puolustivat everstiluutnantti Kustaa Inkalan JR 11 ja everstiluutnantti Aaro Rautiaisen JR 12. Rykmenttien komentajilla ei ollut tietoa rintamatilanteesta, koska viestiyhteydet olivat poikki. Mantereelta ei saatu apua, sillä reservejä ei ollut. Saarten puolustaminen kävi lopulta mahdottomaksi ja suomalaisjoukot vetäytyivät mantereelle 10. maaliskuuta mennessä. Ravansaaresta jouduttiin murtautumaan läpi ja Piispansaaresta irtautujat vetäytyivät mantereelle muutaman sadan metrin päässä venäläiset kannoillaan.


title: Viipurinlahden taistelu (1940)

text: Rannikkoryhmän komentajaksi oli 1. maaliskuuta määrätty kenraalimajuri Kurt Wallenius. Mutta hän ”ei ollut tehtävänsä tasalla” ja hänet korvattiin jo 3. maaliskuuta Yleisesikunnan päälliköllä kenraaliluutnantti Karl Oeschilla.


title: Viipurinlahden taistelu (1940)

text: Puna-armeijalla oli Tuppuran ja Teikarin valtauksen jälkeen avoin ura Viipurinlahden luoteisrannalle Häränpääniemeen ja Vilaniemeen. Hyökkäys manteretta vastaan alkoi 4. maaliskuuta ja vasemmalla sivustalla rannikkoa puolustaneet erilliset pataljoonat joutuivat heti vaikeuksiin. Venäläisten hyökkäysvaunujen odottamaton tunkeutuminen jääkentän yli sai aikaan jo itsestään melkoisen sokkivaikutuksen. Suomalaisten onneksi Vilajoenlahden pohjukkaan edenneet panssarit etenivät liian nopeasti edeltävään jalkaväkeen nähden. Jalkaväki torjuttiin ja Vilaniemeen päässeet panssarit tuhottiin tai karkotettiin. Sen sijaan venäläiset olivat saaneet päivän aikana sillanpääaseman Häränpääniemeen. Seuraavana päivänä puna-armeija sai myös Vilaniemeen sillanpääaseman. He tunkeutuivat sinne kolmesta ei suunnasta yhtä aikaa. Erilliset pataljoonat joutuivat sekasortoon ja perääntyivät sisämaahan.


title: Viipurinlahden taistelu (1940)

text: Lopulta sillanpääasemat yhtyivät ja se vakiintui nopeasti. Hyökkääjä kuljetti jatkuvana nauhana jalkaväkeä ja panssareita Viipurinlahden vastarannalle. Rivistöt olisi ollut helppo tuhota ilmapommituksilla ja raskailla aseilla, mutta niihin ei Kannaksen Armeijalla ollut voimavaroja. Taistelujen riehuessa kuumimmillaan myös suomalaisten joukkojenkeskitykset yltyivät huippuunsa. Vahvennuspataljoonia saapui Rannikkoryhmälle sodan loppuun asti. Joukkojenkeskitykset eivät kuitenkaan muuttaneet Viipurinlahden voimasuhteita. Venäläisillä oli oletettavasti jalkaväen ylivoima suomalaisiin nähden 1:4 ja tykistön 1:5.


title: Viipurinlahden taistelu (1940)

text: Puolustajalla oli suuria vaikeuksia estää kaikkiin suuntiin pullistumaan pyrkivän sillanpään laajenemisen vasemmalla sivustalla. Erilliset pataljoonat kävivät käytännössä omaa sotaansa ja rintamaan syntyi jatkuvasti painaumia. Suomalaiset tekivät hätiköityjä vastahyökkäyksiä, joissa menetettiin paljon miehiä. Esimerkiksi Osasto Varkon vastahyökkäys 7. maaliskuuta Karjaniemen puhdistamiseksi menetettiin vajaassa tunnissa kaikki komppanian päälliköt ja Erillinen Pataljoona 7 lakkasi käytännössä olemasta. Venäläisillä oli yksinkertaisesti liian murskaava materiaali- ja jalkaväkiylivoima. Missään ei ollut yhdenmukaista puolustusta. Kirjaimellisesti vallitsi johtosuhdekaaos, joita pyrittiin ratkaisemaan epätarkoituksenmukaisilla uusilla komentoportailla ja taisteluosastoilla. Tämä oikeastaan pahensi tilannetta. Paikallista sisäänmurtoa saatettiin pohtia yhtä aikaa jopa neljässä eri esikunnassa. Viestiverkkoa ei ollut ja käskyt etenivät hitaasti. Ristiriitaisiksi muodostuneet johtosuhteet aiheuttivat ongelmia ja jotkut yksiköt eivät edes tienneet, kuka heitä komensi.


title: Viipurinlahden taistelu (1940)

text: Sodan viimeisen viikon alussa johtosuhteiden laajan uudelleenorganisoinnin jälkeen suomalaisten puolustus oli järjestetty venäläisten sillanpääaseman ympärille seuraavasti: Vasemmalla toimi 4.Divisioona yksittäisosastoista koottu Osasto Varko, sen oikealla puolella Karjaniemestä Vilaniemeen vastasi sirpaleinen, erillisistä pataljoonista nivottu taisteluarvoltaan hyvin arvaamaton Ryhmä Berg. Vilajoesta oikealle vastuuta kantoi puolestaan Taisteluosasto Paalu, johon kuului sekalainen koostumus eri täydennyspataljoonista ja 11. maaliskuuta alkaen myös Viipurin Lohko. Paalu oli alistettu kenraalimajuri Edvard Hanellin komentamalle Haminan Ryhmälle, joka oli perustettu 7. maaliskuuta. Tämän armeijakuntamaisen yhtymän perustaminen heijasteli Päämajan pelkoa siitä, että puna-armeija pyrki laajentamaan sillanpääasemaansa kohti Suomen ydinosia.


title: Viipurinlahden taistelu (1940)

text: Suurimmat ongelmat kehittyivät jatkuvasti Ryhmä Bergin lohkolle. Sen itäisellä siivellä venäläiset saivat katkaistuksi Helsinki–Viipuri-maantien suoraan Osasto Varkon tuntumassa. Seuraavat päivät olivat Ryhmä Bergin lohkolla erittäin sekavat. Rintamavastuussa olleet joukot käyttäytyivät odottamattomasti ja rintama painui täällä jatkuvasti. Vastatoimet epäonnistuivat ja omavaltaiset irtautumiset aiheuttivat vaarallisia sivustauhkia naapuriosastoille. Hermopaine sekoitti jo johtoportaidenkin toimintaa. Erittäin tuskallinen ajanjakso Bergin lohkolla oli 10.–11. maaliskuuta, jolloin venäläiset etenivät toista kilometriä sen keskisellä osalla. Seuraavana päivänä tilanne jossain määrin rauhoittui, mutta alueen puolustus oli pahasti epäjärjestyksessä vielä rauhan astuessa voimaan 13. maaliskuuta.


title: Viipurinlahden taistelu (1940)

text: Venäläisten sillanpään läntisellä reunalla Haminan Ryhmän lohkolla taistelut olivat aivan toisentyyppisiä ja suomalaisten joukkojen taisteluarvo parempi. Sodan viimeisinä aikoina saadut vahvennukset siirrettiinkin pääosin tälle alueelle, jossa toimi myös joitakin rutinoituneita 4. divisioonan osia, kuten JR 10, Laatokan Karjalasta saapuneen Ratsuväkiprikaatin pääosat ja sekalaisia rannikkojoukkoja. Rintaman merkittävä painuminen saatiin täällä estetyksi. Tosin Bergin lohkon joukkojen vetäytyessä odottamattomasti sivustauhat tuottivat jatkuvia ongelmia.


title: Viipurinlahden taistelu (1940)

text: Nisalahdessa sillanpään itäisellä reunalla Osasto Varko taisteli erittäin sitkeästi. Majuri Lasse Varko sai mainetta taipumattomana vastahyökkäysten organisoijana. Ne tosin tuottivat paljon kaatuneita.


title: Viipurinlahden taistelu (1940)

text: Oikealla sivustalla toimineet taisteluarvoltaan vahvat 4. divisioonan joukot olivat vetäytyneet rannikolle 10. maaliskuuta. Saaristotaisteluvaiheen aikana se oli kuitenkin kuluttanut voimansa käytännössä loppuun. Silti ne pystyivät torjumaan neuvostojoukkojen ylimenohyökkäykset lohkollaan 10. maaliskuuta jälkeenkin, mutta tappiot olivat raskaat. Puna-armeijan tykistö toimi 4. Divisioonan lohkolla kiivaasti aina rauhan tuloon saakka. Toistuvat vyörytykset saivat etenkin JR 12 miesvahvuuden laskemaan alle 250 mieheen.


title: Viipurinlahden taistelu (1940)

text: Sodan päättyessä hyökkääjällä oli aloite käsissään kautta koko Viipurinlahden rintaman. Venäläisten sillanpää asema oli liki 10 kilometriä syvä ja seitsemän kilometriä leveä. Suomalaisten puolustus oli kulutettu sirpaleiseksi ja ohueksi. Suomalaisten puolustus oli romahtamaisillaan, joten rauha tehtiin oikeastaan yhdennellätoista hetkellä.


title: Viipurinlahden taistelu (1940)

text: Viipurinlahden taistelu aiheutti molemmille osapuolille suuria tappioita. Alue muodostui lopulta operatiivisesti tärkeäksi ja suomalaisille kriittiseksi, ylimääräiseksi rintamaksi. Vaikka puna-armeija ei päässyt läpimurtoon rauhan tuloon mennessä, taistelut olivat jo osoittaneet, että puolustajan mahdollisuudet pysäyttää hyökkääjä olivat enää olemattomat. On arveltu, että sisäänmurrosta olisi parissa päivässä kehittynyt läpimurto.


title: Markku Pusenius

text: Markku Pusenius (s. 29. toukokuuta 1964 Lahti) on suomalainen mäkihyppääjä, joka kilpaili 1980-luvulla. Hän voitti vuoden 1984 ylimääräisissä hiihdon MM-kisoissa Engelbergissä suuren mäen joukkuekultaa.


title: Markku Pusenius

text: Maailmancupissa Puseniuksen parhaat osakilpailusijoitukset ovat toinen ja kolmas sija Harrachovissa tammikuussa 1983. Nuorten maailmanmestaruuskilpailuissa 1982 hän sijoittui normaalimäessä toiseksi Ernst Vettorin jälkeen.


title: Franz Oppenheimer

text: Franz Oppenheimer (30. maaliskuuta 1864, Berliini – 30. syyskuuta 1943, Los Angeles) oli saksalainen sosiologi ja poliittinen taloustieteilijä. Hän kirjoitti yli 50 kirjaa ja 400 esseetä sosiologiasta, taloudesta ja aikansa poliittisista kysymyksistä.


title: Franz Oppenheimer

text: Oppenheimer tutki muun muassa valtion alkuperää. Hän hylkäsi ajatukset yhteiskuntasopimuksesta, ja katsoi sen sijaan kaikkien valtioiden syntyvän voimakkaampien suorittamien valloitusten kautta.


title: Franz Oppenheimer

text: Teoksia:


title: Franz Oppenheimer

text: Muuta:


title: Matti Pietikäinen (mäkihyppääjä)

text: Matti Pietikäinen (29. lokakuuta 1927 Kuopio – 15. marraskuuta 1967) oli 1950-luvulla kilpaillut, Puijon Hiihtäjiä, Puijon Mäkiseuraa ja Puijon Hiihtoseuraa edustanut suomalainen mäkihyppääjä. Hän voitti Falunin MM-kisoissa 1954 mäkihypyn kultaa. Sankt Moritzin olympialaisissa 1948 Pietikäinen sijoittui neljänneksi ja Rumfordin MM-kisoissa 1950 yhdeksänneksi. Hänen muita voittojaan olivat Suomen-mestaruudet 1948 ja 1953, Salpausselkä 1954, Ounasvaara 1947, 1948 ja 1951, Puijo 1948 ja 1949, Boden 1947 sekä Sveitsin mäkiviikko 1951. Hän voitti myös 8. tammikuuta 1954 Italian Gallion kilpailun.


title: Matti Pietikäinen (mäkihyppääjä)

text: Matti Pietikäisen veljet Aatto ja Lauri Pietikäinen olivat myös menestyneitä mäkihyppääjiä. Pietikäinen sai 19. tammikuuta 1955 Suomen Urheilulehden kultamitalin.


title: Veikko Heinonen

text: Veikko Heinonen (4. lokakuuta 1934 Lahti – 4. marraskuuta 2015) oli suomalainen mäkihyppääjä.


title: Veikko Heinonen

text: Lahden Hiihtoseuraa edustanut Veikko Heinonen voitti mäkihypyssä nuorten Suomen mestaruuden 1951 ja 1952. Aikuisten sarjan huipulle hän nousi 19-vuotiaana 1954. Falunin MM-kisoissa hän sijoittui Matti Pietikäisen jälkeen toiseksi. Heinonen hyppäsi 72,5 ja 76 metriä pitkät hypyt ja voitti pidemmälle hypänneen Ruotsin Bror Östmanin 0,5 pisteellä saatuaan tätä paremmat tyylipisteet. Pietikäisen ja Heinosen mitalit olivat Suomen kaikkien aikojen ensimmäiset mäkihypyn arvokisamitalit.


title: Veikko Heinonen

text: Heinonen lopetti kilpailemisen vuonna 1966 kaaduttuaan harjoitushypyssä ja loukattuaan munuaisensa. Merkittävimpiin saavutuksiinsa hän ylsi vuosina 1954–1956, mutta voittoja niihin ei sisältynyt. MM-kisojen lisäksi hän oli parhaimmillaan toinen Salpausselän, Falunin ja Ounasvaaran hiihtokisoissa. Kulmin lentomäkiviikolla 1956 hän voitti kaksi osakilpailua mutta jäätyään vaivalloisen ja yleislakon viivästyttämän matkan rasittamana ensimmäisessä osakilpailussa kuudenneksi hän sijoittui yhteispisteissä toiseksi Itä-Saksan Werner Lesserin jälkeen. Kulmissa Heinonen hyppäsi uransa pisimmän hypyn, 118 metriä. SM-kisoissa hän oli neljäs 1955 ja seitsemäs 1954 epäonnistuttuaan toisessa hypyssään.


title: Veikko Heinonen

text: Sveitsin mäkiviikolla 1955 Heinonen sijoittui seitsemänneksi. Hän oli Sankt Moritzin osakilpailussa kolmas ja Le Loclessa toinen, mutta kaatuminen Arosan kilpailun ensimmäisessä hypyssä vei mahdollisuudet koko viikon palkintosijoihin. Keski-Euroopan mäkiviikolla 1955–1956 Heinonen kaatui Oberstdorfin kilpailussa ensimmäisen hyppynsä ja sijoittui Garmisch-Partenkirchenissa sijalle 23. Arvokisoihin häntä ei enää MM-kisojen 1954 jälkeen valittu.


title: Veikko Heinonen

text: Veikko Heinonen pelasi Lahden Mailaveikkojen paidassa pesäpallon SM-sarjaa 1953–1958 ja sai kerran SM-hopeaa. Hänen poikansa Kari Heinonen oli maajoukkuetason mäkihyppääjä 1970- ja 1980-lukujen vaihteessa.


title: Pietarsaaren kirkko

text: Pietarsaaren kirkko on Pietarsaaressa, Pohjanmaalla sijaitseva kirkkorakennus. Se on valmistunut vuonna 1731, ja se rakennettiin isovihan aikana poltetun Pietarsaaren ensimmäisen kirkon tilalle. Kirkon suunnittelusta vastasi rakennusmestari Johan Simonsson Knubb. Kirkon vuodelta 1784 peräisin olevat alttaritaulut ovat puolestaan tukholmalaisen muotokuvamaalari Frans Gabriel Westerbergin käsialaa.


title: Pietarsaaren kirkko

text: Rakennus on tasavartinen ristikirkko ja se kuuluu Suomen varhaisimpiin ristikirkkoihin. Kirkon messinkikruunut ovat 1690-luvulta seurakunnan ensimmäisestä kirkosta. Näkyvä esine on pormestari Niclas Wendeliuksen vuonna 1709 lahjoittama yli kolme metriä korkea seitsenhaarainen messinkinen kynttilänjalka. Lisäksi kirkossa on säilynyt kauppaneuvos Adolph Lindskogin 1840-luvulla lahjoittamat patarummut. Pohjalaistyyppinen kellotapuli on tehty rakennusmestari Henrik Thomasson Kattilin johdolla vuonna 1742. Hän oli kotoisin Jöralan kylästä Vöyristä. Kelloista kaksi on 1690-luvulta.


title: Paavo Lukkariniemi

text: Paavo Lukkariniemi (s. 14. huhtikuuta 1941 Ylitornio) on suomalainen mäkihyppääjä, joka kilpaili 1950- ja 1960-luvuilla. Uran huippuhetki osui vuoden 1966 Oslon maailmanmestaruuskisoihin, joissa Lukkariniemi saavutti normaalimäen pronssia. Samojen kisojen suurmäessä hän sijoittui 13:nneksi. Jo edeltävässä vuodenvaihteessa Lukkariniemi oli menestynyt erinomaisesti Veikko Kankkosen vanavedessä Keski-Euroopan mäkiviikolla voittaen Garmisch-Partenkirchenin Uudenvuodenpäivän osakilpailun ja sijoittuen viikon yhteispisteissä neljänneksi. Hänen uransa pisin hyppy oli 129-metrinen Oberstdorfissa 1961. Paavo Lukkariniemi edusti Ounasvaaran Hiihtoseuraa.


title: Garmentti

text: Garmentti eli temppeli-ihokas (engl. "Temple garment") on mormonien temppelissä saama alusasu, joka muistuttaa endaumenttiin osallistunutta niistä siunauksista, joita hänelle on seremonian aikana luvattu, sekä niistä liitoista ja lupauksista, jotka hän on temppelissä tehnyt. Samalla garmentti kuvastaa siunausta ja hengellistä suojaa. Se on eräänlainen vertauskuvallinen esirippu, joka erottaa ruumiin, "Pyhän Hengen temppelin", (1. Korinttolaiskirje 6:19) muusta maailmasta.


title: Garmentti

text: Alun alkaen garmentti oli yksiosainen alusasu, jossa oli nilkkoihin ulottuvat lahkeet ja ranteisiin ulottuvat hihat. Garmentissa oli myös korkea kaulus. Osa pienistä mormoniyhteisöistä käyttää vieläkin alkuperäistä garmenttia, mutta Myöhempien aikojen pyhien Jeesuksen Kristuksen kirkko on useaan otteeseen uudistanut asua. Vuonna 1923 garmentin kaulus poistettiin ja hihoja sekä lahkeita lyhennettiin, mikä teki asusteesta miellyttävämmän käyttää. Vuodesta 1979 asu on kaksiosainen ja se ulottuu hieman polven ja olkapään alapuolelle. Temppeli-ihokas on perinteisesti ollut valkoinen, kuvastaen liiton solmineen ihmisen viattomuutta, mutta nykyään on olemassa myös vihreitä garmentteja armeijassa palvelevia varten.


title: Garmentti

text: Ihokkaaseen on kirjailtu neljä "pyhää" merkkiä, jotka toistuvat myös mormonitemppelin esiripussa. Oikean rinnan kohdalle on kirjailtu suorakulma ja vasemman symbolinen, v-kirjaimen muotoinen kompassi, lisäksi navan ja polven kohdalla on viivan muotoinen merkki. Kirkon tuolloisen presidentin David O. McKayn vuonna 1936 antaman selityksen mukaan suorakulma kuvastaa pyhien rehellisyyttä ja suoruutta, kompassi taas muistuttaa heitä siitä, että heidän tulee pitää iankaikkinen elämä kirkkaana päämääränä mielessään ja kulkea sitä kohti pitäen pyhät liitot ja lupaukset. Navan merkki muistuttaa ajallisen ja hengellisen ravinnon tärkeydestä ja polven merkki, joka muistuttaa siitä, että viimeisinä päivinä "jokaisen polven on notkistuttava Jeesuksen edessä ja tunnustettava hänet Herraksi" (Filippiläiskirje 2:10-11). Nämä selitykset on myös liitetty osaksi endaumenttiseremoniaa.


title: Garmentti

text: Temppelissä käyneitä mormoneita kehotetaan pitämään garmenttinsa yllään koko ajan. Käytännön syistä se toki riisutaan esimerkiksi peseydyttäessä, urheilua harrastettaessa ja sukupuolisen kanssakäymisen ajaksi. Garmenttia ei tule mielellään näyttää ulkopuolisille, mikäli siihen on vielä kiinnitetty neljä "pyhää merkkiä". Garmentin voi yleensä ostaa temppelien yhteydessä sijaitsevista myymälöistä, joissa ostajalta vaaditaan temppelisuositus. On olemassa myös postimyyntifirmoja, joista garmentin voi tilata postitse. Tällöin tilaajan pitää kuitenkin ilmoittaa syntymäaikansa ja endaumentin saamisen päivä, ja hänen kelvollisuutensa tarkistetaan.


title: Garmentti

text: Useat garmenttia käyttävät myöhempien aikojen pyhät kertovat garmentin suojelleen heitä pahalta, esimerkiksi haavoittumiselta sodassa. Kirkko ei kuitenkaan ole koskaan opettanut virallisesti, että garmentilla olisi joitakin maagisia tai yliluonnollisia, kantajaansa suojaavia ominaisuuksia.


title: Leo Laakso

text: Leo Unto Edvard Laakso (21. elokuuta 1918 Heinola – 4. huhtikuuta 2002 Helsinki) oli 1940-luvulla kilpaillut mäkihyppääjä.


title: Leo Laakso

text: Laakso saavutti mäkihypyn hopeaa Cortina d'Ampezzon MM-kilpailuissa 1941, jotka myöhemmin julistettiin epävirallisiksi. Sankt Moritzin 1948 talviolympialaisten mäkikilpailussa hän sijoittui kuudenneksi.


title: Leo Laakso

text: "Lepa" Laakso edusti Lahden Hiihtoseuraa ja voitti mäkihypyn Suomen mestaruuden vuosina 1943 ja 1945. Hän voitti Puijon kisojen mäkikilpailun ensimmäisenä ei-kuopiolaisena vuonna 1937. Salpausselän Kisoissa hän voitti viidesti ja sai Salpausselkä-mitalin numero 13.


title: Eric Tigerstedt

text: Eric Magnus Campbell Tigerstedt (14. elokuuta 1887 Urjala – 20. huhtikuuta 1925 New York, Yhdysvallat) oli suomalainen keksijä, joka kehitti ensimmäisen toimivan järjestelmän äänielokuvien tuottamiseen ja esittämiseen. Tämän työnsä yhteydessä hän teki merkittäviä parannuksia äänisignaalin vahvistimina käytettyihin elektroniputkiin. Häntä kutsuttiinkin ”Suomen Edisoniksi” ja kaikkiaan hän hankki 71 patenttia keksinnöilleen vuosien 1912 ja 1924 välillä.


title: Eric Tigerstedt

text: Tigerstedt-sukuun kuuluneen keksijän vanhemmat olivat vuorihallituksen ylijohtajana ja valtiongeologina toiminut geologi ja dendrologi Axel Fredrik Tigerstedt ja "Mary Helena Florence von Schulz". Eric vietti lapsuus- ja nuoruusvuotensa Helsingissä ja Mustilan kartanossa Elimäellä. Hän oli lapsesta lähtien kiinnostunut tekniikasta ja opiskeli innokkaasti matematiikkaa ja fysiikkaa. 11-vuotiaana hän rakensi yksinkertaisen valokuvauskoneen ja sen jälkeen muun muassa sähkömoottoreita, paristoja, kipinälennättimen ja jopa salakuuntelujärjestelmän, jonka avulla hän saattoi kuunnella kotitalossaan käytyjä keskusteluja. Näistä harrastuksista huolimatta Tigerstedtin koulumenestys oli heikkoa ja hän joutui riitaan isänsä kanssa ja lähti kotoaan 15-vuotiaana. Tigerstedt työskenteli tämän jälkeen viilarina ja asentajana eri konepajoissa ja laivatelakoilla Helsingissä. Hän siirtyi myöhemmin asentajaksi puhelinalalle ja palasi kotiin sovittuaan riidat isänsä kanssa.


title: Eric Tigerstedt

text: Vuonna 1908 Tigerstedt muutti Saksaan jatkamaan opintojaan. Hän suoritti siellä ylioppilastutkinnon ja alkoi opiskella sähkötekniikkaa Cöthenin "Friedrichs-polyteknikumissa". Cöthenissä hän ystävystyi toisen suomalaisen "Albert Nyblomin" kanssa ja meni vuonna 1910 kihloihin Nyblomin sisaren Marjatan kanssa. Tigerstedt suoritti polyteknikumissa heikkovirtatekniikan loppututkinnon hyvin arvosanoin vuonna 1911 ja sai päästötodistuksen saman vuoden syksyllä.


title: Eric Tigerstedt

text: 1912 Tigerstedt alkoi kehitellä äänielokuvan toteuttamiseen tarvittavaa tekniikkaa. Ystävänsä Albert Nyblomin avulla hän onnistui hankkimaan rahoituksen Berliiniin perustamalleen laboratoriolle. Rahoittajana uudessa vuonna 1913 perustetussa "Fotomagnetofon" nimisessä yhtiössä toimi ruotsalainen tukkukauppias "Axel Wahlstedt" ja toisena yhtiökumppanina oli ruotsalainen insinööri "Hugo Swartling". Yhteistyö oli kuitenkin hankalaa ja lopulta yhtiö hajotettiin tammikuussa 1914 ja Swartling palasi Ruotsiin.


title: Eric Tigerstedt

text: Tigerstedtin ajatuksena oli valokuvata äänisignaali filminauhalle, josta se sitten voitaisiin toistaa filmin esittämisen yhteydessä. Äänen tallentaminen filmille tapahtui "fotomagnetofoniksi" kutsutulla laitteella, josta Tigerstedt rakensi useita prototyyppejä. Toinen äänielokuvan esittämiseen liittyvä ongelma oli se, miten äänisignaali saataisiin vahvistettua niin voimakkaaksi, että se kuuluisi elokuvateatterin salissa. Tigerstedt yritti ensin käyttää signaalin vahvistamiseen "Lieben"-tyyppisiä katodisädeputkia, mutta hän joutui pian huomaamaan, että ne eivät sopineet tarkoitukseen. Tigerstedt alkoi valmistaa itse Lee De Forestin alun perin keksimiä triodielektroniputkia, joissa oli lasiputken sisällä tyhjiössä alumiinista tai kuparista valmistetut hila- ja anodielektrodit sekä hiillytetystä bambukuidusta valmistetut hehkulangat. Tigerstedtin menetelmä elokuvafilmin analogisesta valoääniraidasta säilyi yleisenä tekniikkana näihin päiviin saakka.


title: Eric Tigerstedt

text: Tigerstedt onnistui useiden kokeiden jälkeen kehittämään sellaisen elektroniputken, joka vahvisti äänisignaalia moninkertaisesti verrattuna Lieben-putkiin ja hän esitteli kehittämäänsä järjestelmää pienelle tutkijaryhmälle helmi-maaliskuussa 1914. Tigerstedt hankki patentit triodiputkissa käyttämiensä elektrodien lieriörakenteelle sekä putken päälle asennetulle rautapeltiselle kuvulle, jonka tarkoitus oli estää ulkopuolisten magneetti- ja staattisen sähkön kenttien vaikutus putken toimintaan.


title: Eric Tigerstedt

text: Pian patenttihakemusten jättämisen jälkeen Tigerstedt joutui kuitenkin Venäjän kansalaiseksi luokiteltuna henkilönä poistumaan Saksasta ensimmäisen maailmansodan puhjettua heinäkuussa 1914. Saksan valtio takavarikoi Tigerstedtin patentit. Hän sai niistä sodan jälkeen korvausta, mutta Saksassa silloin vallinnut hyperinflaatio kutisti korvaussumman olemattomaksi.


title: Eric Tigerstedt

text: Tigerstedt siirtyi vähäksi aikaa Suomeen ja muutti sen jälkeen Ruotsiin ja sitten 1915 Tanskaan, jossa hän jatkoi äänielokuvatekniikan kehittämistä "Petersen & Poulsen" -nimisen yhtiön osakkaana. Hän tutustui tanskalaiseen keksijään Valdemar Poulseniin (1869–1942), joka oli kehittänyt teräslankamagnetofonin eli "telegrafonin". Tanskassa Tigerstedt kehitti myös laitteen, jolla lentokoneessa peräkkäin istuvat lentäjät saattoivat keskustella keskenään lennon aikana. Laitteeseen kuului osana erittäin pieni korvaan asetettava kuulokekapseli, jolle löytyi pian myös käyttöä huonokuuloisten kuulolaitteena. Ainakin Savon Sanomat 21.5.1917 kertoo, että suomalainen insinööri E. Tigerstedt hakee Tanskassa patenttia taskupuhelimelle. Keksintöön kuului mukana kannettava taskunauriin kokoineni puhelinyksikkö joka yhdyslangan avulla voitiin liittää ympäri kaupunkia vedetyn puhelinverkon pisteisiin. Riehuva maailmansota ilmeisesti hukutti keksinnön unohduksiin. Helmikuussa 1918 Tigerstedt tuli Suomeen osallistumaan sisällissotaan valkoisten puolella. Hän rakensi salakuuntelulaitteita punaisten puhelinkeskusteluiden seuraamiseksi. Vuonna 1919 Tigerstedt meni Kööpenhaminassa naimisiin siellä vaikuttaneen suomalaisen taidemaalarin Ingrid Linnea Ruinin kanssa; hänen aiempi kihlauksensa Marjatta Nyblomin kanssa oli jo sitä ennen purkautunut. Pariskunnalle syntyi poika "Carl Axel Waldemar" vuonna 1921, mutta muuten avioliitto osoittautui epäonnistuneeksi ja päättyi eroon pian pojan syntymän jälkeen.


title: Eric Tigerstedt

text: Avioeronsa jälkeen Tigerstedt palasi 1922 joksikin aikaa Suomeen asuen Mustilan kartanossa Elimäellä. Avioeron yhteydessä hänen entinen vaimonsa oli takavarikoinut tavaroita, joiden joukossa oli Tigerstedtin työpajan laitteita. Ilman näitä laitteita Tigerstedt ei pystynyt aloittamaan uudelleen tutkimustyötään ja hän päätti 1923 lähteä Yhdysvaltoihin.


title: Eric Tigerstedt

text: Yhdysvalloissa Tigerstedt tapasi Thomas Alva Edisonin, jonka kanssa hän oli ollut jo aiemmin kirjeenvaihdossa, ja perusti "The Tiger Manufacturing Co" -nimisen yrityksen, joka valmisti kolmipiirisiä kideradiovastaanottimia ja kryptografoneita. Meksikon hallitus osti kaksi tällaista kryptografonia ja radioiden myynti lähti myös hyvin käyntiin. 20. huhtikuuta 1924 Tigerstedt joutui kuitenkin auto-onnettomuuteen ja loukkaantui siinä vakavasti. Pian sen jälkeen hän sairastui myös tuberkuloosiin, joka levisi nopeasti eri puolille elimistöä, muun muassa munuaisiin, joista toinen jouduttiin poistamaan leikkauksessa. Tigerstedt kuoli huhtikuussa 1925 New Yorkissa. Hänen tuhkauurnansa tuotiin Suomeen ja haudattiin Helsingin vanhalle hautausmaalle.


title: Arizona (täsmennyssivu)

text: Arizona voi tarkoittaa seuraavia asioita:


title: Juhani Kärkinen

text: Juhani Tapio Antero Kärkinen (s. 28. lokakuuta 1935 Kotka) on suomalainen mäkihyppääjä, joka kilpaili 1950-luvun lopulla ja 1960-luvun alkupuoliskolla. Hän voitti mäkikultaa Lahden MM-kisoissa vuonna 1958. Squaw Valleyn talviolympialaisissa 1960 hän sijoittui kahdeksanneksi.


title: Juhani Kärkinen

text: Kärkinen voitti kauden 1960–1961 Keski-Euroopan mäkiviikolla Oberstdorfin osakilpailun ja sijoittui viikon kokonaiskilpailussa viidenneksi. Hänen veljensä Kalevi Kärkinen voitti samalla mäkiviikolla Innsbruckin osakilpailun.


title: Juhani Kärkinen

text: Kärkinen edusti Lahden Hiihtoseuraa, ja kotimäessään hän voitti maailmanmestaruuden lisäksi Salpausselän kisojen mäkikilpailun 1959 ja 1963. Voittojensa myötä hän sai Salpausselkä-mitalin nro 26.


title: Juhani Kärkinen

text: Suomen mestariksi Kärkinen hyppäsi 1958, 1959 ja 1961. Vuonna 2010 hän sai Opetus- ja kulttuuriministeriön jakaman Pro Urheilu -tunnustuspalkinnon.


title: Irreligious

text: Irreligious on vuonna 1996 julkaistu portugalilaisen Moonspell-yhtyeen toinen studioalbumi. Sen musiikki on jonkin verran kevyempää kuin yhtyeen aiemmalla levyllä, "Wolfheartilla". Levyltä julkaistiin singlenä kappale ”Opium”.


title: Irreligious

text: Irreligious äänitettiin Woodhouse Studiosilla 23. maaliskuuta – 11. toukokuuta 1996.Bonuskappale


title: Ensio Hyytiä

text:
Ensio Hyytiä (s. 24. maaliskuuta 1938 Rovaniemi) on suomalainen entinen mäkihyppääjä, joka kilpaili 1950-luvun ja 1960-luvun vaihteessa. Hän voitti vuonna 1958 Lahden maailmanmestaruuskisojen mäkihypyn hopeaa. Hyytiä varmisti itselleen hopeamitalin toisen hyppykierroksen huikealla 72,5 metrin hypyllä, joka suoritettiin alennetulta lähtölavalta. Tuo hyppy oli koko kilpailun toiseksi pisin seisottu hyppy.
Hyytiä edusti Suomea myös Innsbruckin talviolympialaisten molempien mäkien kilpailuissa vuonna 1964 ja voitti erikoismäenlaskun Suomen mestaruuden vuonna 1963 ja muun muassa Ounasvaaran talvikisojen mäenlaskun vuosina 1958 ja 1963. Ensio Hyytiä menestyi myös yhdistetyssä ja edusti Suomea tässä lajissa vuoden 1960 talviolympialaisissa.


title: Ensio Hyytiä

text: Seuratasolla Hyytiä edusti Ounasvaaran Hiihtoseuraa.


title: Gottlieb Muffat

text: Gottlieb Theophil Muffat (1690 – 10. joulukuuta 1770) oli itävaltalainen säveltäjä ja urkuri. Hän oli Georg Muffatin poika.


title: Gottlieb Muffat

text: Muffat syntyi Passaussa ja opiskeli Johann Fuxin johdolla Wienissä. Hänet nimitettiin hoviurkuriksi vuonna 1717. Hänen oppilaisiinsa kuului tuleva keisarinna Maria Teresia. Uransa loppupuolella Muffat ilmeisesti lopetti säveltämisen keskittyäkseen yksinomaan urkurintoimeensa. Hän kuoli Wienissä 1770.


title: Gottlieb Muffat

text: Muffatin tuotanto koostuu lähinnä kosketinsoitinmusiikista ja edustaa tyypillistä barokkimusiikkia. Joitakin Muffatin teoksia on aiemmin luultu Georg Friedrich Händelin tai Girolamo Frescobaldin säveltämiksi.


title: Darkwoods My Betrothed

text: Darkwoods My Betrothed on suomalainen, vuonna 1992 perustettu, melodista black metalia soittava yhtye. Yhtye julkaisi muutaman demon Virgin's Cunt -nimellä uransa alkuvaiheessa, mutta vaihtoi nimensä myöhemmin nykyisekseen.


title: Kirjasto 10

text: Kirjasto 10 oli Helsingin kaupunginkirjaston musiikkiin ja tietotekniikkaan painottunut toimipiste, joka toimi 2005–2018 Postitalossa Helsingin keskustassa. Toimipiste avattiin 1. huhtikuuta 2005 ja suljettiin 30. syyskuuta 2018. Sen palvelut siirtyivät uuteen keskustakirjasto Oodiin, joka avattiin 5.12.2018.


title: Kirjasto 10

text: Kirjasto 10:ssä oli Helsingin yleisten kirjastojen laajin musiikkikokoelma äänitteineen, nuotteineen sekä kirjoineen, joka periytyi pääkirjastosta aiemmin eriytyneeltä Musiikkiasemalta. Tietotekniikkatoiminnot sekä sarjakuva-, elokuvakirja- ja matkaopaskokoelmat puolestaan periytyivät Kirjakaapelilta. Kirjastossa oli jatkuvasti näyttely sekä tapahtumia, kuten konsertteja, paneeleja ja esitelmiä. Lokakuun 2006 ajan Kirjasto 10:n tiloista toimitettiin ja lähetettiin Love Recordsia käsittelevä Loveradio. Ainutlaatuisena, huomiota ansainneena palveluina olivat audio- ja videostudiot asiakkaiden käyttöön. Kirjasto on tunnettu myös monista muistakin innovatiivisista hankkeistaan ja siellä oli muun muassa 3D-tulostin asiakkaiden käytössä.


title: Antagonisti (lääketiede)

text: Antagonisti eli reseptorinsalpaaja on lääkeaine, joka estää toisen reseptoriin kiinnittyvän aineen vaikutusta. Rakenteensa perusteella se salpaa kohdereseptorinsa toimintaa estäen elimistön omia viestimolekyylejä ja muita reseptoriin sitoutuvia molekyylejä eli ligandeja (esimerkiksi lääkeaine) aktivoimasta reseptoria ja siihen kytkeytyvää solun fysiologista signaalinvälitysmekanismia. Antagonisti estää sekä agonistien että käänteisagonistien vaikutuksia salpaamalla niiden kohdereseptoria.


title: Antagonisti (lääketiede)

text: Antagonismia voi olla kilpailevaa tai kilpailematonta sekä palautumatonta. Jos agonistin lisääminen kumoaa antagonistin vaikutuksen, kyseessä on kilpaileva antagonismi, missä agonisti voi syrjäyttää antagonistin reseptorista.


title: Antagonisti (lääketiede)

text: Jos agonistin lisäys ei vaikuta antagonismiin, kyseessä on kilpailematon antagonismi, missä agonisti ei kykene syrjäyttämään reseptoriin sitoutunutta antagonistia, koska antagonisti sitoutuu reseptorissa eri kohtaan kuin agonisti.


title: Antagonisti (lääketiede)

text: Palautumaton antagonisti sitoutuu kovalenttisesti reseptoriin estäen muiden ligandien reseptoriin sitoutumisen. Koska palautumatonta antagonistia ei voi syrjäyttää reseptorista, agonistin lisäys ei poista antagonismia.


title: Friedrich Kuhlau

text: Friedrich Daniel Rudolf Kuhlau (11. syyskuuta 1786 – 12. maaliskuuta 1832) oli saksalais-tanskalainen säveltäjä ja pianisti, joka kronologisesti sijoittui klassismin ja romantiikan aikakausien välille.


title: Friedrich Kuhlau

text: Kuhlau syntyi Saksassa ja opiskeli pianonsoittoa Hampurissa. Hän menetti toisen silmänsä 7-vuotiaana sattuneessa tapaturmassa. Hänen isänsä, isoisänsä ja setänsä soittivat kukin oboeta. Kuhlau työskenteli Hampurissa 1800-luvun alussa niin pianistina, musiikinopettajana kuin säveltäjänä.


title: Friedrich Kuhlau

text: Kuhlau lähti vuonna 1810 Kööpenhaminaan välttääkseen joutumasta saksalaiseen asepalvelukseen, ja hän saavutti tanskalaisessa musiikkielämässä nopeasti mainetta pianistivirtuoosina ja säveltäjänä. Hän sai Tanskan kansalaisuuden 1813, ja hänellä oli maassa vakituinen asuinpaikka kuolemaansa saakka.


title: Friedrich Kuhlau

text: Kuhlau kirjoitti mm. pianokonserton, jousikvarteton, useita pianokappaleita ja oopperoita. Hänen tuotantoonsa kuuluu myös runsaasti musiikkia huilulle, jota säveltäjä ei kuitenkaan itse soittanut.


title: Kolmitaajuuspuhelin

text: Kolmitaajuuspuhelin on matkapuhelin, joka toimii GSM 900/1800/1900 MHz taajuuksilla (yleisesti Aasiassa, Euroopassa ja Afrikassa) tai 850/1800/1900 MHz taajuuksilla (yleisesti Amerikassa). Matkapuhelinverkkojen taajuudet vaihtelevat maiden välillä. Yleisesti ottaen kolmitaajuuspuhelimen ideana on, että yksi sen taajuuksista on tarkoitettu käyttöön ulkomailla.


title: Mary Astor

text: Mary Astor, oik. Lucile Vasconcellos Langhanke (3. toukokuuta 1906 Quincy, Illinois – 25. syyskuuta 1987 Los Angeles, Kalifornia) oli Oscar-palkittu yhdysvaltalainen näyttelijä ja bestseller-kirjailija. Hänet tunnetaan luultavasti parhaiten Brigid O’Shaunessyn roolista elokuvasta "Maltan haukka" (1941), mutta parhaan naissivuosan Oscar-palkinnon hän sai samana vuonna tehdystä elokuvasta "Suuri valhe".


title: Mary Astor

text: Astor aloitti uransa jo teini-ikäisenä Hollywoodin mykkäelokuvissa. Vaikka hän onnistui myös aikanaan siirtymään äänielokuviin, tuhosi 1930-luvun perheskandaali hänen muuten lupaavaa uraansa. Kesti aikansa ennen kuin Astor onnistui tekemään paluun. Tämä tapahtui suurelta osin elokuvien "Maltan haukka" ja "Suuri valhe" ansiosta. Astor loi menestyksellistä uraa myös television ja teatterin puolella. Hän kirjoitti myös muutaman romaanin. Vuonna 1964 Astor päätti yli neljäkymmentä vuotta kestäneen uransa ja vetäytyi viihdealalta.


title: Mary Astor

text: Mary Astor syntyi Lucile Vasconcellos Langhankena 3. toukokuuta vuonna 1906 Quincyssä, Illinoisissa Otto Ludwig Langhanken (1871–1943) ja Helen Marie de Vasconcellosin (1881–1947) ainoaksi lapseksi. Hänen isänsä Otto oli alun perin kotoisin Berliinistä, mutta hän oli muuttanut Yhdysvaltoihin jo vuonna 1891 ja hänestä oli tullut USA:n kansalainen. Astorin äiti oli syntyperäinen yhdysvaltalainen ja kotoisin Illinoisin Jacksonvillesta, vaikka hänessä olikin sekä portugalilaista että irlantilaista verta. Isä toimi ammatikseen saksan kielen opettajana ja äiti puolestaan opetti draamaa, joten oli luonnollista, että nuorta Marya opetettiin kotona.


title: Mary Astor

text: Perheen muutettua Chicagoon Mary alkoi ottaa draamatunteja ja oli mukana monessa harrastelijateatteriryhmässä. Hän myös osallistui erään lehden järjestämään kauneuskilpailuun ja sijoittui toiseksi. Perhe muutti jälleen ja tällä kertaa he suuntasivat New York Cityyn, jotta Marylla olisi paremmat mahdollisuudet ryhtyä näyttelemään ammatikseen. Astor saikin pian puolivuotisen sopimuksen elokuvayhtiö Paramountille. Hänen nimensä myös vaihdettiin vanhasta Lucile Vasconcellos Langhankesta Mary Astoriksi.


title: Mary Astor

text: 14-vuotiaana Astor esiintyi ensimmäisen kerran valkokankaalla mykkäelokuvassa "Sentimental Tommy" (1921), mutta hänen pieni osansa leikattiin lopulta elokuvasta. Hänen ensimmäiseksi pitkäksi elokuvakseen tulikin siis vuoden 1922 elokuva "John Smith". Vuotta myöhemmin Astor vanhempineen muutti Hollywoodiin. Sopimus Paramountin kanssa oli jo loppunut, joten Astor teki muutaman elokuvan muille yhtiöille. Hän oli saanut näyteltäväkseen entistä suurempia rooleja, ja hänen vanha yhtiönsä Paramount huomasi hänet uudelleen. He solmivat uuden, vuoden mittaisen sopimuksen.


title: Mary Astor

text: Samana vuonna John Barrymore näki Astorin kuvan lehdessä ja pyysi, että tyttö näyttelisi hänen kanssaan hänen seuraavassa elokuvassaan. Näin tapahtuikin, kun Astor palkattiin mukaan elokuvaan "Beau Brummel" (1924). Pari myös kihlautui, mutta suhde päättyi nopeasti Barrymoren kiinnostuttua toisesta naisesta. Tällä välin Astorin vanhemmat nauttivat tyttärensä omaisuudesta ja ostivat luksuskartanon. He kuluttivat surutta Astorin rahoja palvelijoihin, autoihin ja huonekaluihin, ja Astor alkoi väsyä vanhempiinsa.


title: Mary Astor

text: Astorin sopimuksen Paramountin kanssa rauettua allekirjoitti hän uuden sopimuksen Warner Bros. -yhtiön kanssa. Hän teki myös toisen elokuvan entisen kihlattunsa John Barrymoren kanssa. Häntä myös lainattiin useaan otteeseen 20th Century Foxille ja sinne hänet myös pestattiin Warner-sopimuksen päätyttyä vuonna 1928. Kahdeksan kuukautta myöhemmin päätettiin myös sopimus Foxin kanssa, sillä yhtiö, joka oli siirtymässä tekemään yhä enemmän äänielokuvia, uskoi Astorin äänen olevan liian syvä niihin.


title: Mary Astor

text: Seuraavat kuukaudet Astor kävi laulu- ja äänitunneilla. Elokuvista ei rooleja tullut, mutta hän pääsi ystävättärensä kautta mukaan näytelmään "Among the Married", josta tuli menestys. Yksityiselämässä Astoria sen sijaan kohtasi tragedia: hänen ensimmäinen aviomiehensä ohjaaja Kenneth Hawks kuoli lento-onnettomuudessa vuonna 1930. Samaan aikaan Astorin uran menestys kuitenkin jatkui valkokankaalla ja hänen ensimmäinen äänielokuvansa "Koston yö" ilmestyi vuonna 1930. Astor näytteli useassa muussa elokuvassa, mutta lopulta hän sai hermoromahduksen ja joutui lääkärin hoidettavaksi. Myöhemmin hän meni lääkärinsä Franklyn Thorpen kanssa naimisiin.


title: Mary Astor

text: Astor palasi töihin vuonna 1932. Myöhemmin samana vuonna hän jälleen kerran solmi sopimuksen WB:n kanssa. Hän maksoi edelleen vanhempiensa laskut ja joutui jopa lainaamaan rahaa saadakseen suuret laskut hoidettua. Vuonna 1933 hän jälleen piti taukoa elokuvamaailmasta ja matkusti New Yorkiin. Siellä hän aloitti suhteen näytelmäkirjailija George Kaufmaniin. Seuraavana vuonna hänen vanhempansa haastoivat tyttärensä oikeuteen ja vaativat Astorilta enemmän rahaa kulujensa kattamiseen. Oikeus päätti, että Astorin oli maksettava vastedes vanhemmilleen 100 dollaria kuukautta kohti. Toinen skandaali kohtasi Astoria, kun hänen lääkärimiehensä Franklyn Thorpe ilmoitti hakevansa eroa ja kaiken lisäksi kertoi tuovansa julkisuuteen vaimonsa suhteen Kaufmaniin. Huhtikuussa 1935 he erosivat ja Thorpe sai heidän vuonna 1932 syntyneen tyttärensä yksinhuoltajuuden.


title: Mary Astor

text: Nämä skandaalit jättivät jälkensä myös Astorin uraan. Kaiken lisäksi Thorpe oli vuotanut lehdistölle Astorin päiväkirjan, jossa hän kertoi suhteestaan Kaufmanin kanssa. Vaikka päiväkirja ei sisältänyt mitään muuta kuin Astorin romanttisia mietteitä, alkoivat huhut kiertää. Ne väittivät kirjan sisältävän paljon yksityiskohtia Kaufmanin ja Astorin seksielämästä, mikä järkytti suurta yleisöä. Tuomarin määräyksestä päiväkirja määrättiin varastoitavaksi pankkilokeroon, jossa se oli aina vuoteen 1952 asti, jolloin se lopulta tuhottiin. Astor sai myös tyttärensä yhteishuoltajuuden.